text:
Den bida tin di hasi escogencia entre keda den e mal circulo vicioso partidista cu ta stroba bienestar general of ta scoge pa un rumbo positivo na bienestar di nos pais Aruba. E ultimo aki mi persona a scoge p’e. Pa por logra desaroyo positivo general ta di vital importancia pa Aruba por tin su Ombudsman. Cu e cambionan aproba dia 23 di januari 2023 ultimo aki Aruba ta riba e direccion positivo pa por conoce su prome Ombudsman.
Ley di Ombudsman
Na 2005 Aruba a conoce su prome iniciativa di ley di Ombudsman, pero esaki a keda solamente na un concepto. Despues cu na 2013 a institui un comision pa atende cu Ombudsman na 2015 a presenta un ley cla di Ombudsman pa ser trata, pero esaki hamas a ser atendi den Parlamento di Aruba. Na 2017 un biaha mas a manda e ley di 2015 pa evaluacion den un otro constelacion di comision di Ombudsman y na 2019 a presenta e ley di Ombudsman cu un cambio so, cua tabata cu si na dado caso Parlamento kier bai over na kita un Ombudsman, prome cu esaki sosode, Hunta di Conseho di Aruba (Raad van Advies) tin di duna su conseho riba esaki. Esaki tabata netamente pa fortifica e posicion di Ombudsman unda no por yega kita esaki. Y porfin 24 september 2020 e ley aki a ser aproba.
Ancramento di Ombudsman den nos Constitucion
Durante e proceso pa yega na e ley di Ombudsman cu a ser aproba 24 september 2020, Parlamento den su totalidad a yega hunto cu lo ancra e Ombudsman den Constitucion y asina DWJZ a prepara e cambionan di leynan necesario. Entre otro tabatin e nombramento di e Ombudsman cu 2/3 parti di voto den Parlamento a base di e 3 nombernan cu e comision lo a trece dilanti, di cua e comision ta consisti di Presidente de Corte Comun, Presidente di Contraloria General di Aruba y Presidente di Hunta di Conseho di Aruba y cu un Ombudsman por ser retira cu mayoria den Parlamento solamente despues di conseho di Hunta di Conseho di Aruba. Pero durante tratamento di e ancramento di Ombudsman a bin cu 8 amienda sin cu esakinan nunca a ser presenta na e comision di Ombudsman. Pues di sorpresa kier a trece cambionan sin cu esakinan a ser consulta y sin cu nunca esakinan tabata problema y sigur unda cu a asumi cu lo yega y pasa e ley paso Parlamento den su totalidad tabata di acuerdo. Na momento di votacion a suspende e reunion y na maart 2022 a bai over na votacion cu e speransa cu e constelacion nobo por ta mas madura politicamente y lo no a sostene amiendanan, pero esaki no tabata caso.
Escogencia di cambio pa por tin un Ombudsman
Den bida tin di hasi escogencia. Y a scoge pa adapta e ley di Ombudsman unda cu por nombra y kita e Ombudsman cu un mayoria, paso mirando e postura di oposicion hamas lo por yega na un 2/3 pa nombra un Ombudsman y Aruba mester di esaki. Aunke tur ta papia pafo di kier un Ombudsman pero ora momento yega cada bes ta usa mesun argumentonan di pasado pa empedi Aruba di tin un Ombudsman, pues mester a manda e comision un bes mas pa revision, mientras cu nos profesionalnan a traha riba esaki y tabata completamente cla desde 2015.
Parlamento hunto e Kwartiermaker a traha un profielschets cu ta corespondi cu e exigencianan cu e ley mes ta prescribi. A base di esaki lo saca un solicitud pa e Ombudsman. Tur solicitud lo ser atendi door di un comision cu ley mes ta institui cu ta consiti di : Presidente di Corte Comun, Presidente di Contraloria General di Aruba, Presidente di Hunta di Conseho di Aruba. E comision aki lo duna 3 nomber na Parlamento di Aruba y di unda Parlamento ta scoge un nomber cu lo bira e Ombudsman. Despues di esaki ley ta duna e Ombudsman tur autoridad pa scoge su substitonan di unda un lo bira e Ombudsman di mucha. E Ombudsman lo percura pa scoge tur su trahadornan y tambe unda e lo bay aloca su mesun oficina pa sirbi pueblo.
Concluyendo tin di bisa cu ta lamenta cu tanto obstaculo innecesario a ser poni den caminda di nacemento di e Ombudsman di Aruba pero cu na final cu e cambionan aki, porfin por cuminsa e proceso pa Aruba por tin su prome Ombudsman cu lo sirbi interes general di nos cuidadano. Mi ta keda cu e speransa cu den un futuro cercano por ancra nos Ombudsman constitucionalmente pa e por ta un Hoog College van Staat. Pero pa awo nada ta impedi e Ombudsman di eherce su trabao, paso e ley di Ombudsman ta dun’e tur municion y proteccion necesario pa por traha, pero e pueblo di Aruba ta e proteccion mas grandi di e Ombudsman. Si un dia politicamente mester toca cu un Ombudsman, pueblo por desaproba esaki totalmente haciendo uso di nan derecho di voto por medio di Urna Electoral.


c: text/html

text:
Diabierna atardi varios unidad di polis a bay pura den Sibeliusstraat pa un caso serio. Un homber a drenta un cas cu cuchiu den man y kier a mata hende. Den un minuut e prome unidad di polis a yega. A topa un señora di edad cu tabata na grito. El a splica cu un ilegal cu tabata den un apartamento a yega den su propiedad cuminsa busca problema y menasa e famia. Hasta e tabata tin cuchiu den man. Polis a bay bati na porta di apartamento y un señora a habri. E homber mes no kier a sali for di apartamento. Probablemente si documentonan no ta na ordo. Polis a atende cu esnan na e apartamento pa puntra kico ta pasando.
A splicanan cu e señora di un edad grandi a laga sa cu a saca cuchiu pe. Polis a tuma tur dato pero no a detene ningun hende na e apartamento. Polis a papia largo cu e señora di edad cu tabata mustra malo y cu e accion di e homber cu cuchiu a causa cu el a bira mas malo. Su yiu muhe a calme y dune awa pa bebe. El a bisa polis tambe cu el a perde prenda di balor y placa. Tur cos polis a nota. Finalmente Polis a splica e señora grandi ki paso pa tuma.

robotstxt: allowed

filter: keep


text:
Diasabra 3 di december tabata e dia special rond mundo pa pone atencion na e Persona cu Limitacion.
E aña aki atrobe Departamento di Asunto Social a para keto riba e dia pa reflexiona riba e bida di e
persona cu ta biba cu un limitacion na Aruba. E tema di Nacionnan Uni pa 2022 ta “Solucionnan
transformativo pa desaroyo incluso: E rol di innovacion pa fomenta un mundo accesibel y husto
(Transformative solutions for inclusive development: The role of innovation in fueling an accessible and
equitable world) ”.
E tema aki ta enfoca ariba un desaroyo incluso. Un desaroyo cu ta inclui e participacion di Personanan
cu Limitacion. E tema ta implica cu e Persona cu Limitacion por tin e potencial di desaroya su
capacidadnan caminda te hasta e por brinda solucionnan transformativo pa cu bienestar y calidad di su
mes bida y e bida di otro. Cu e tema aki Nacionnan Uni ta pidi pa mundo para keto y reflexiona riba e rol
di innovacion. Con nos hende por haci uzo di formanan innovativo y nobo pa logra e meta principal pa e
Persona cu Limitacion, cu ta pa crea un mundo accesibel y husto p’e cu ta mas vulnerabel y
dependiente. Pues, pa cumpli cu su derechonan den un forma igual.
Departamento di Asunto Social a tuma nota di diferente actividad y desaroyo cu a tuma luga den nos
comunidad pa mehora e calidad di bida di nos hendenan cu limitacion. Un palabra di aprecio y sosten ta
bay pa tur grupo di interes y pa e Plataforma di Organisacionnan pa Persona cu Limitacion (PPL) cu tin e
porvenir y bienestar di Personanan cu Limitacion na pecho. Nada ta bal mas cu Boso amor pa e ser
humano.
Un aprecio enorme ta bay pa e mayornan, rumannan, otro famia, bisiña y otro personanan significante
cu ta duna e cuido y atencion. Sa cu boso amor y sosten ta crucial pa e sobrevivencia di boso ser keri y
esaki no por wordo reemplasa.
E dia Internacional aki ta pone nos reconfirma nos compromiso pa sigui colabora na hisa e calidad di
bida di e Persona cu Limitacion cu ta miembro di nos famia Arubiano y como tal ta forma parti di nos
comunidad. Pabien y cu tur por a pasa un feliz Dia Internacional pa Persona cu Limitacion!
Dia Internacional di Persona cu Limitacion 2022
Diasabra 3 di december tabata e dia special rond mundo pa pone atencion na e Persona cu Limitacion.


text:
Recientemente Minister di Husticia y Asuntonan Social Sr. Rocco Tjon, a reuni cu Bureau Ondersteuning Verslavingszorg (BOV), un reunion cu practicamente tur e trahadonan, caminda a logra haya un bon splicacion di Director di BOV esta Sr. Steeve Gibbs pa loke a bin ta tuma luga riba e tereno di “verslavingszorg” durante e ultimo añanan, pero hopi importante tambe, kico ta e plannan pa futuro sercano.
Minister Tjon a splica cu durante e reunion aki a logra toca varios tema, a toca por ehempel, e parti di e cooperacion cu pronto lo bay tin entre tur e instancianan cu ta activo riba e tereno di adiccion pa asina nan por traha mas serca di otro, pero hopi importante tambe, a logra delinea algun cambionan cu ta necesario pa asina por sigui mehora e servicio cu ta wordo brinda. E mandatario a reconoce cu Sr. Gibbs tin hopi experiencia riba e tereno aki, y a keda satisfecho tambe di a scucha cu e diferente ideanna cu ta biba na BOV ta coincidi cu e vision di Ministerio di Husticia y Asuntonan Social. Ademas di esaki, a toca tambe e tema di reintroduccion di locual nos ta conoce como “veldwerkers” of “streetcornerworkers”, manera ya a wordo presenta tambe door di otro instancianan, pues ta papia di e “bemoeizorg”, y den cuadro di esaki lo ricibi un plan di accion dentro di poco for di Sr. Gibbs.
Segun Minister Tjon a sigui splica, tin diferente investigacionnan cientifico andando cu a wordo inicia for di aña pasa, pues ta en espera di e resultadonan pa asina den e presupuesto por tene cuenta cu e recomendacionnan pa asina por traha nos maneho a base di evidencia, pues “evidence based policy”, cual na final di dia lo percura pa mehoracion riba e tereno aki como tambe e ayudo cu por wordo brinda. Ademas di esaki a toca tambe e parti financiero y a deduci cu tin hopi fondo disponibel caba pa e tematica aki, na modo cu si logra sincronisa e procesonan mas miho, y si kisas “bundel” cierto subsidionan cu ta wordo brinda hunto, por logra na brinda mihor cuido cual lo beneficia tur esnan envolvi.
Por ultimo, Sr. Gibbs a indica cu e ta sumamente agradecido cu e bishita di Minister Tjon, mirando cu esaki tawata e prome biaha cu nan ta ricibi un bishita di parti di Ministerio, y como tal a keda satisfecho cu a logra delinea e puntonan di enfoke pa e temporanda nos dilanti. Minister Tjon a asegura cu esaki no lo ta e ultimo bishita, pues lo bay bin mas biaha.


text:
Departamento di Husticia ta informa cu ex trahado Egbert Yvan Koolman (49) a declara su mes culpabel di conspiracion di labamento di placa. E ta un di e casonan for di Panama Papers.
E personanan y companianan envolvi a paga 1,3 miyon dollar pa asina influencia sr. Koolman pa regla contractonan cu Setar. Sr. Koolman ta admiti asina di hunga un rol den e estafa di regla y ricibi pagonan corupto, asina e departamento ta bisa den un relato.
Estafa
Sr. Koolman ta admiti cu entre 2005 y 2016 el a opera e estafa di laba placa den su funcion como Setar’s product manager. Hunto cu un otro sospechoso (sr. Parker) y otronan nan a transmiti fondonan di Florida y otro camindanan na Merca pa Aruba y Panama. Asina pa promove e estafa di corupcion y wire fraud. Nan a priminti sr. Koolman placa y el a ricibi sobornonan di hende y di companianan situa na Merca. Di su banda e tabata percura pa nan haya contractonan lucrativo na Setar. Banda cu el a ricibi mas cu 1,3 miyon dollar, el a admiti tambe pa comparti informacion confidencial di Setar cu e bendedonan preferi.
E sentencia ta planea riba 27 di juni. Manera Bon Dia a skirbi sr. Koolman ta deteni.
E relato tambe ta menciona un otro sospechoso, esta Lawrence Parket (42) cu tambe a declara su mes culpabel di conspiracion, violando e Foreign Corrupt Practices Act y cometiendo wire fraud. Su sentencia lo cay riba 30 april.
E investigacion ta den man di FBI, seccion special pa corupcion internacional.


text:
Ministerio Publico a ripara cu tin hopi pregunta tocante nan decision den caso di e sospechoso Mericano (turista) di un caso di inmoralidad. E decision di Fiscal na Ministerio Publico ta tuma conforme nan liña di maneho pa delitonan asina. Delitonan inmoral leve ta bin na remarca pa un asina yama TOM-zitting unda Ministerio Publico mes ta dicidi, debi na e seriedad menos pisa di e hecho, riba un caso.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Ya pa algun tempo Gobierno ta trahando riba legalisacion di cannabis medicinal. Esaki pasobra hopi ciudadano ta uza e azeta of crema di cannabis pa motibo medicinal y ta mira efectonan positivo. Esaki na Aruba ainda ta ilegal. Pero Gabinete Wever-Croes kier crea un base legal pa asina por importa e azeta y crema di cannabis. Di e forma aki e ta bira mas accesibel pa tur hende. Ora bo mira e efecto positivo cu por ehempel azeta di cannabis tin riba pashentnan di cancer, bo kier legalisa esaki mas lihe cu ta posibel.
E azeta y crema di cannabis no tin e efecto cu marihuana tin riba hende. Pues esaki lo bira e legalisacion di cannabis medicinal.
Gobierno di Aruba ta enfatisa un biaha mas, cu lo no legalisa uzo recreacional di cannabis. Hopi famia ta sufri cu efecto di adiccion di nan yiunan y Gobierno lo yuda crea mas sosten y facilidad pa e adictonan. Pero Gobierno lo no contribui na mira mas hoben bay perdi door di droga. Lo actua cu man duro contra violacion di leynan di droga. Pesey e legalisacion medicinal di cannabis lo bay cu condicion hopi estricto di control.
Gobierno ta empatisa cu ta trahando riba legalisacion di cannabis medicinal y NO recreacional


text:
Black Immigrant Daily News
The content originally appeared on: Diario
ORANJESTAD (AAN): Aunke Dump di Parkietenbos ta cera ya desde 1 di Januari 2023, toch Dialuna a habri cu un candela riba dje.
Esaki a start net riba e mainta cu Pareha Real Hulandes ta supose di yega Aruba. Varios
hende a cuminza reclama di con no tin vigilancia suficiente mas na e Dump pa evita esaki.
Kizas e por ta trabao di un piroman, sinembargo tin di corda cu e cantidad di yobida e dianan aki, e awa ey por causa un reaccion quimico cu cualkier substancia dera bao di tera na Dump, pa genera suficiente calor pa start un candela. Pues tin chens cu e lo no a wordo ocasiona specificamente door di un persona.
NewsAmericasNow.com


text: Diahuebs mainta a drenta informe di un accidente cu hende herida poco pariba di e rotonde di airport den direccion pabao, mesora a dirigi tantonpolis como ambulans na e sitio. Na yegada di e patruya a bin compronde cu aki ta trata di un accidente unda cu un trekker cu oplegger bayendo pabao a haya su mes ta desvia pa un Honda CRV cu a dal para diripiente y tras di e trekker tambe tabata tin un Nissan Sentra cu a haye ta desvia pa no dal tras di e trekker cu oplegger y a bay dal den e parti memey di e green corridor pone bolter y cay bek riba su wielnan y den esaki e pasahero a perde 4?dedenan di su man. Na yegada di e ambulans nan a atende e victima y a transporte pa hospital. Un rato despues a logra haya dede di e victima y a haci lo posibel pa hiba esaki pa wak si por pega esaki bek.


text:
Deporte
Detroit ta sigui pèrdè….. PELICANS TA PONE PISTONS UN BANDA, 116-108
DETROIT, (ND).— Alvin Gentry, head coach di New Orleans, tabatin mester di Anthony Davis, ounke ku e no tabata shen shen ayera.
This content is exclusive for members
Register or login to unlock this article
Deporte
Hóbennan a midi forsa den kompetensia di estímulo organisá pa federashon di karate
WILLEMSTAD – Manera a anunsiá anteriormente, federashon di karate Kòrsou Kuarto a organisá su
promé evento kual a tuma lugá djasabra último den e sala di Johan Cruyf na Mon Repos.
Mas ku 50 hóben den diferente kategoria a partisipá loke a hasi e torneo di estímulo aki un éksito.
E ganadónan di e torneo pa mucha hòmber den kategoria U6 ta Jethro Martis na promé lugá i Jedrick Martis na di dos lugá.
Den kategoria U8 miksto ta Q. Martinez na promé lugá, Queeneshly Decaster na di dos lugá, i Nykien Nunez na di tres lugá.
Den kategoria U10, Zahin Elhage na promé lugá, Gabriel Londono Ruiz na di dos lugá, i Ayden Serberie na di tres lugá.
Siguiendo ku e mucha hòmbernan den kategoria U12 faha abou e resultado ta Dionne Martina na promé
lugá, Jordan Harms na di dos lugá i Justin Schoenmaker na di tres lugá.
Den e mesun kategoria pero faha haltu e resultado ta Jermain Brigitta na promé lugá, Denny Emers na di dos lugá i Devin Schouten na di tres lugá.
Den e kategoria U14 faha abou ta Ivan Gabriel Burgos na promé lugá, D’Jenao Lampe na di dos i Herbert
Pop na di tres lugá.
Den e mesun kategoria faha haltu ta Jermain Brigitta a bai ku e promé puesto, G-
Elliot Sommer-Martina ku e di dos, i Myarlon Otto ku e di tres.
Den e kategoria di kadèt e resultado ta Damir Francisco na promé lugá, Deshaune Gosepa na di dos i Rui Valerio Chirino na di tres. E hobennan den Junior ta Tiago Chirino na promé lugá, Donnevan Hermelijn na di dos lugá i Gerdiony Firma na di tres.
Pa e mucha muhénan e resultadonan ta den kategoria U10, Julaidy Gibbs na promé lugá, Keziah Jones
na di dos i Igmareny Daantje na di tres. Den e kategoria U12 ta Jassi Rohra na promé lugá, L. Raphael na di dos i C. Moesker na di tres.
E mucha muhénan den e kategoria junior a resultá Salome Abbad na promé lugá, Julianna Lopez na di
dos i Linwa Chan na di tres lugá.
CuKarBo ta felisitá na promé lugá tur e hobennan ku a partisipá den e kampeonato di estímulo aki i spesialmente esnan ku a logra un medaya.
Ta bon pa menshoná ku Jermain Brigitta ku ta den e kategoria U14 a wòrdu selektá pa representá Kòrsou den e Kampeonato di Sentro Amerika i Karibe den e klase di peso +55kg na Morelos Mexico dia 2 di mart.
E delegashon lo biaha dia 26 di febrüari i ta regresá dia 5 di mart.
E otro dos atletanan lo ta Luigi
Martina Senior (-84kg) i Gerson Wattilete (-67kg).
E dos karatekanan aki, banda di e kampeonato, lo partisipá tambe den e kompetenshonan di kualifikashon CAC-games.
CuKarBo ta deseá a hobennan aki tur klase di éksito. Un danki spesial ta bai na FDOK i algun spònsòr privá pa por a hasi partisipashon na e kampeonato aki posibel.
Deporte
Celfriedt Homoet (dfm) lo bisa: “Ban Kòrsou numa !!”…
Mester rekonosé ku nos selekshon di baseball ku ta hungando den Serie del Caribe ta hasiendo un trabou sumamente bon.
Apesar di a pèrdè ayera den èkstra inning vs Colombia nos selekshon tin rekòrt di 2 ganá i 2 pèrdí, i un aktuashon sorprendente sigur ku tin e gran mayoria kontentu, paso tin hende ku nunka ta kontentu.
Deporte 5 Star tabata kritiko, i semper lo ta kritiko ora ta trata di deporte kompetitivo.
Nos mester rekonosé ku e aktuashon di nos selekshon a sorprendé nos. Nos a lanta i konosé Serie del Caribe, i si nos por hunga pareu ku e Paisnan fuerte aki ta algu grandi.
Apesar ku nos tin vários Big Leaguer, Kòrsou ta un isla chikí sin un liga profeshonal, i e resultadonan ta tremendo. Nos pitcheo a kue tur hende for di base.
Ta manera un hende a bisa ku nos “Scouting” tabata bon, paso nos a trese pitchernan ku ta yudando nos selekshon. Nos bateo a los, i ounke nos por tabata poko mas oportuno, nos por ta kontentu ku e ofensiva. Defensivamente for di un prinsipio lo mester tabata un parti fuerte, i nos ta demostrando esei tambe. Vários pelotero ta aportando sumamente bon: “Wecho” Schoop, tremendo, Jorge Sulvaran (Palu Jo) a yega di bisa ku ta trata aki di e mihó Schoop den baseball, Roger Bernadina tabata inmenso, fildeando i bateando, Temesch i Soliano sumamente bon, Jonathan Schoop a duna kátedra den defensa, Ray-Patrick Didder di Aruba bon.
“Coco” Balentien su bate no a los, pero ta trata aki di un “slugger”, ku kualke momento por saka e bala. Te awor tremendo nos selekshon, bèrdat nos lo tabata kontentu ku un o dos triunfo, pero di bèrdat nos tur mester ta sumamente satisfecho ku loke nos ta eksperensiando. Mester felisitá: Jedrek Magdalena, CTB, Minister Cijntje, Aska, Licores Maduro, Manager Hainley Statia i su staff boluntario i tur ku a sostené e proyekto aki. Nos ta muri sinsero i honesto. M’a kòrda riba Celfriedt Homoet (dfm) ku semper tabata bisa ora ku softball femenino bai afó i tabata Sali hunga bon. Homoet tabata bisa:”Bisa nan nos ta bai kas. Nos no ta hunga mas !!”…
Hainley Statia.
Deporte
Ainda: FFK tin di paga “Security” mas ku 30.000 FL…
Deporte 5 Star a kombersá un ratu pasá ku amigu Sidney Bito ku ta lider dje grupo ku ta perkurá pa seguridat na futbòl, i e la bisa nos ku te awor nan no a haña sen.
Manera 5 Star a skibi sèn a subi kuenta di FFK, pero ainda tin di paga Security Bito mas ku 30 mil florin.
Ainda debe e seguridat di trabounan ku nan a hasi for di luna di òktober lamentablemente.
Parse ku e yu di Sidney ku ta Sylvester mes a bai ofisina, i a tende ku nan no por hasi nada, paso pagamentu ta maneho di e presidente.
Presidente tin di komprondé si, ku esun den nesesidat ku ta kue un “djòp” tin ku haña su plaka.
Nos ta tur hende tin un salario ku nan por ta trankil hinter luna kuné.
I mester komprondé esei.
Ban spera ku e sèn ta yega security di amigu (nan) Bito…


text:
Sue-Ann
Ras
Candidato #16
Sue-Ann Ras
Pa 15 aña Sue-Ann a traha den veld di enseñansa, cuminsando como docente di scol basico; Colegio Cristo Rey y despues pa 13 aña a traha como docente di Papiamento na scol secundario; Filomena College Mavo, unda a traha tambe na tanto avond como middag MAVO. Den e periodo ey tambe el a eherce diferente funcion den enseñansa, manera: Docente di Recapacitacion di Papiamento na IPA pa tur e docentenan di e scolnan basico na Aruba, Coordinador di examen klas na Filomena College MAVO, como tambe; mentor, coordinador di actividad, relacion publico, TCD-er (Toets Controle Deskundige) di Papiamento pa examen di MAVO y EPI na Examenbureau.
Cu e deseo y pasion pa sigui lucha p’e status di Papiamento den enseñansa, Sue-Ann a drenta politica dia juli 2017, unda el a eherce e funcion como un Parlamentario cu caracter fuerte y firme riba e area di enseñansa y social p’e periodo di 20 di november 2017 te cu 11 di september 2019. Actualmente Sue-Ann ta consehero di Ministerio di Asuntonan Social y Labor, encarga cu dos tarea specifico: implementacion nacional di e Ordenansa Nacional di Codigo di Proteccion (Meldcode) y Kinderopvang na Aruba. Banda di esaki Sue-Ann ta apunta tambe como ‘kwartiermaker’ di e Departamento di Mucha y Hoben, cu lo ta encarga pa traha maneho nacional pa mucha y hoben a base di e Ordenansanan Nacional y Tratado Internacional di Mucha.
Caracter combina cu un bon educacion general, ta loke Sue-Ann ta kere firmemente cu un persona mester tin como herment principal den nos carera como educador y innovador; esaki ta ekivalente na disciplina propio, integridad, lealtad, abnegacion y boluntad di acepta responsabilidad y duna cuenta di nos accionnan.


text:
Departamento di Enseñansa Aruba (DEA) tin e tarea pa traha un maneho integral pa enseñansa primario, pues pa muchanan di cuater (4) pa (12) aña di edad.
Actualmente DEA ta den e fase di inventarisacion/analisis pa formula un analisis integral, hunto cu tur interesado cu tin relacion directo of indirecto cu enseñansa primario. A base di e resultadonan di e analisis aki, lo fiha maneho y condicion cu mester t’ey pa por innova nos enseñansa den un forma responsabel y cu ta tene cuenta cu nos contexto.
Inventarisacion hunto cu un proceso di analisis ta importante pa motibo cu ya tin maneho aproba cu ya caba ta den fase di ehecucion. Por menciona por ehempel maneho riba Scol Arubano Multilingual cu ta e.o. implementacion di e metanan nucleo aproba desde 2018. Tambe por menciona e acercamento di enseñansa multilingual. Esaki ta basa riba idioma materno cu tambe ta aproba.
E maneho integral pa enseñansa primario mester sali for di e Plan Educacion Nacional 2030 (PEN 2030), cu ta un maneho strategico general di enseñansa cu ta formalisa. Cu desaroyo di e maneho integral pa enseñansa primario lo traha un nota (startnotitie) pa por renoba e leynan actual di enseñansa preparatorio y basico cu entre tanto ta data di siglo pasa. Ley ta un di e condicionnan pa enseñansa di calidad tuma luga. Renobacion y desaroyo di ley di enseñansa na Aruba ta prioridad di e minister encarga cu enseñansa di Gabinete Wever-Croes II.
Tambe ta sigui recomendacion diesun (11) stipula den e rapport di e estudio di inspectoria di enseñansa Arubano y Hulandes. E inventarisacion ta tuma luga door di e.o. e rondnan di consulta cu diferente interesado di enseñansa, manera directiva di scol, cabesante, maestro di scol preparatorio y basico, organisacion no gubernamental y organisacion gubernamental. Ademas lo bay consulta cu e mucha mes y nan mayornan. E proceso di inventarisacion a inicia dia 21 di februari 2023 y lo continua durante e simannan venidero.


text:
Kralendijk, The Bottom, Saba, Oranjestad, St. Eustatius – Kolegio konsultativo Grupo di Diálogo Pasado di Sklabitut ta rekomendá pa Estado Hulandes pasa pa rekonosementu, diskulpa i rehabilitashon pa e pasado di sklabitut. Esei tin pará den e rapòrt ‘Kadenanan di Pasado’ ku presidente Dagmar Oudshoorn awe a entregá na e minister di Asuntunan Interno i Relashon den Reino, Kajsa Ollongren.
‘Ku e rapòrt aki, Kolegio konsultativo ta marka fin di e tempu sin kompromiso.’ Dagmar Oudshoorn, presidente
Kolegio konsultativo ta trese dilanti ku rekonosementu ta un paso importante pa Hulanda den su totalidat. Di un banda, rekonosementu ta duna satisfakshon na esnan ku a sufri bou di sklabitut, i di otro banda, e ta promové un bista krítiko riba historia hulandes den un sentido mas amplio.
Aki ta trata di rekonosé ku e komèrsio di katibu i sklabitut ku a tuma lugá entre siglo diesshete i promé di yüli 1863, direktamente òf indirektamente ku outorisashon hulandes, tabata krímennan kontra humanidat. Ademas tambe mester rekonosé e sufrimentu di tur hende ku a bira víktima di e krímennan aki i e sufrimentu di nan desendientenan.
Diskulpa ta yuda ku sanashon di sufrimentu históriko, pero diskulpa prinsipalmente ta dirigí riba konstrukshon di un futuro komun. No ta bai pa mustra dede riba personanan individual komo esnan kulpabel, pero pa Estado Hulandes rekonosé e sufrimentu adishonal kousá pa sklabitut, i tuma responsabilidat ku bista riba un relashon den futuro.
No por separá e rasismo institushonal di awe for di siglonan di sklabitut i kolonialismo i e ideanan ku a originá den e konteksto aki. Den bista di e kolegio konsultativo, restorashon ta nifiká ku mester atendé e konsekuensianan di un forma integral i sistémiko.
Den e rapòrt e kolegio konsultativo ta bini, entre otro, ku e siguiente rekomendashonnan:
- Lansamentu di un programa nashonal di investigashon di e pasado di sklabitut i su efektonan te ku dia di awe.
- Mas atenshon pa e pasado di sklabitut den enseñansa i instituto pedagógiko.
- Prevenshon aktivo di diskriminashon i rasismo institushonal den henter komunidat.
- Un fasilidat nashonal pa oumentá visibilidat di sklabitut.
- Promé di yüli komo dia nashonal di konmemorashon den presensia di rei i gobièrnu.
- Pasa pa rehabilitashon di Tula i otro héroe di resistensia.
- Lanta un fondo di Reino entrante promé di yüli 2023 pa finansiamentu struktural i duradero di medidanan di rekuperashon.
Tarea
Minister di Asuntunan Interno i Relashon den Reino a lanta e kolegio konsultativo dia promé di yüli 2020 pa organisá un diálogo nashonal tokante e pasado di sklabitut hulandes i e impakto di esaki riba komunidat di awendia. Un diálogo dirigí riba konekshon i riba un rekonosimentu mas amplio i inkorporashon di e pasado komun aki.
Background
Den su forma di trata su tarea, e kolegio konsultativo a uza un aserkamentu mas amplio posibel. Den esei tambe a enbolbí e islanan hulandes karibense. A papia ku representante di diferente grupo di interes, sektor sosial, hubentut i varios grupo den sosiesat. A lansa un kampaña públiko, a konsultá un panel di siudadano i a pidi ekspertonan sientífiko pa duna un aporte na e diferente aspektonan di e kuestion di pasado di sklabitut i impakto di esaki riba komunidat kontemporáneo.
E Kolegio konsultativo
E siguiente personanan ta miembro di e kolegio: Dagmar Oudshoorn (presidente), Edgar Davids; Lilian Gonçalves-Ho Kang You, Hannie Kool-Blokland, Glenn de Randamie, Ruben Severina.
Lesa tambe:
- Edison Rijna nombrá komo representante spesial
- Avion di EZ Air a desviá pa Cúcuta
- Dos hóben Boneriano ta inisiá akshon di ayudo
- Stichting Dierenlot a hasi donashon di kuminda di bestia na banko di kuminda
- Vakatura General Manager Beveiligingsbedrijf Bonaire


text:
Den Haag – Minister Plenipotenciario mr. Ady Thijsen recientemente a bishita conhuntamente cu Minister di Energia, Labor y Integracion Glenbert Croes e provincia di Groningen. Tambe a forma parti di e delegacion e director di Utilities Aruba Anthony Royer, director di Refineria di Aruba (RDA) Reynold Arends, director di WEB Aruba NV Alfredo Koolman y director di Elmar Anthony Irausquin.
E bishita di dos di dia na Groningen tabata pa bishita y papia cu diferente companianan den cuadro di e asina yama “Hydrogen Valley” y ta parti di e transicion di energia sostenibel, manera aeropuerto Eelde, compania di bus QBuzz, e waf di Eemshaven y Holthausen Clean Technologies. ‘Mi ta hopi positivo riba e bishitanan cu Minister Glenbert Croes y mi persona a haci na e proyectonan aki. Principalmente cu ta trata di proyectonan cu nos por haya financiamento via di Union Europeo y mi persona como Representante di Aruba na Union Europeo sigur por contribui den esaki. Mi ta mira cu ta trata di proyectonan realistico, positivio y cu por contribui na desaroyo di nos pais; na yuda diversifica nos economia. Esakinan ta desaroyonan hopi positivo pa nos,’ asina Minister Plenipotenciario Ady Thijsen a declara na final di e bishita di trabao na Groningen hunto cu Minister di Energia Glenbert Croes.


text:
ORANJETASD (AAN): Den historia di nos pais, semper e pueblo Arubiano a para hunto y fuerte contra cualkier situacion dificil poni nan dilanti.
Awe un biaha mas nos pueblo tin cu para firme contra di un adversidad si mas serio cu nos a yega di conoce cu ta carga e nomber di coronavirus (COVID-19). Un reto mundial cu no ta keda sin afecta nos.
Miyones di hende ta luchando contra di e virus aki tratando di minimalisa y contene su efecto den cada sociedad. “Den momentonan dificil manera esun cu nos ta pasando aden, ta corecto pa nos tur pone atencion na loke expertonan ta avisando henter comunidad, sigui nan instruccion y conseho pa asina evita expansion y contagio di e virus aki,” lider di fraccion Sr. Marlon Sneek a declara den nomber di fraccion di AVP.
For di diabierna Gobierno di Aruba a bin ta informando comunidad riba e diferente accionan cu a tuma lugar, entre otro, distanciamento social, hygiene y evita aglomeracion. Expertonan a duna hopi informacion y a informa pueblo riba medidanan di precaucion cu mester a tuma.
Esakinan ta alcansa un limite cu nunca antes nos a conoce aki na Aruba, pero cu ta medidanan sumamente necesario na e momentonan aki pa evita un escalacion di e virus aki. Por surgi situacionnan cu no ta mucho alentador riba plano laboral.
Ta reina un incertidumbre hopi grandi den sector turistico, principalmente den e mundo hotelero, cu ta e base di e pilar principal di nos economia. Empleadonan cu ta mira cambionan di cerca pero nan no sa kico futuro lo speranan. Tambe trahadornan independiente y empresanan mediano y chikito cu ta e weso di lomba di nos economia.
“Como fraccion di mas grandi den Parlamento di Aruba nos ta haci un yamado na ciudadania pa cumpli cu nos responsabilidad civil den esaki. E sacrificio cu ta worde exihi ta sin precedente pa nos bida diario: no laga pa e ta en vano,” Sr. Sneek a bisa. Fraccion di AVP ta sigui comprometi tumando contacto y dunando informacion valioso y necesario na comunidad, supervisando henter e proceso implementa pa Gobierno, caminda interes di tur hende tin cu worde tuma na cuenta.
Den e momento dificil aki, mi persona como tambe henter fraccion y partido di AVP, ta urgi un y tur pa traha hunto, pa tira bista riba otro, percura pa sigui instruccionnan pa proteccion personal y di higiena.
Ban cuida e gruponan cu ta mas vulnerabel den nos comunidad, esunnan cu tin menos proteccion y duna un man caminda cu tin mester.
Na mes momento ban carga nos responsabilidad cu seriedad: evita na plama informacionnan cu no ta corecto den comunidad, creando ainda mas panico cu ya caba nos conoce.
“Na tur esnan cu ta labora den cuido medico y orden publico: danki, forsa y perserverancia. Hunto manera semper e pueblo di Aruba a demostra, nos lo supera e contratiempo aki y nos sali miho for di dje,” lider di fraccion di AVP, Sr. Marlon Sneek, a declara.


text:
…1500 agente di biahe a partisipá…
WILLEMSTAD- 18 di novèmber 2015:- Di 6 pa 9 di novèmber último Ofisina di Turismo di Kòrsou (CTB) a partisipá na e ekshibishon Rewe Programmvorstellung na Alemania ku a keda organisá pa DER Touristik Group. DER Touristik Group ta representá 6 operador di tour kualnan ta DERTOUR, Meier´s Weltreisen, ADAC Reisen in Frankfurt, ITS, Jahn Reisen i Tjaereborg. Un total di 1500 agente di biaha di Alemania a partisipá na e ekshibishon aki.
Tur aña di nobo DER Touristik ta invitá agentenan di biahe pa informá nan di e programa di e aña benidero i tambe e partnernan ku ta forma parti di e programa. E biaha aki a dirigí riba e paketenan spesial pa aña 2016. DER Touristik ta bende paketenan i trep individual pa bishitá diferente destinashon inkluyendo Kòrsou. CTB tabata presente na e ekshibishon pa asina kompartí informashon di loke Kòrsou tin di ofresé komo destinashon turístiko den Karibe. E representante di Kòrsou a forma parti di e booth di AGK (Arbeitsgemeinschaft Karibik) ku ta un organisashon pa islanan den Karibe ku ta organisá diferente eventonan pa e merkadonan aleman. Huntu ku Kòrsou tabatin representantenan di entre otro: St. Lucia, Aruba, Barbados, BVI, Puerto Rico, Jamaica i Tobago.
Partisipashon na e tipo di eventonan aki ta importante pa keda informá e agentenan di biahe di e produkto ku Kòrsou ta ofresé komo destinashon turístiko.


text:
(ADVERTORIAL)
ORANJESTAD - Manera ta conoci Caribbean Mercantile Bank N.V. (CMB) den 2023 a ranca sali na inicio di januari fuerte sosteniendo deporte patrocinando e Urataka Run & Walk despues di un “short break”.
Awe CMB ta anuncia nan compromiso continua, y patrocinio renoba pa cu S.V. Estrella Infantil. Pa ser exacto CMB ta patrocina e division di muchanan hoben asina yama U13 desde 2018.
Dicon renoba? Pa motibo cu esaki ta un edad importante pa muchanan cu ta desaroya nan mes den deporte, conoce mas, y ta atento na strategia y forma di hunga.
Division U13 di Estrella ta conta cu mas o menos 25 mucha cu ta train 2 pa 3 biaha pa siman hunto cu nan coach Sr. Lando Everon y demas voluntarionan pa asina guia y engrandece talento futbolistico den area di Santa Cruz.
CMB ta desea S.V. Estrella Infantil, coachnan, voluntario yayudantenan, deportista y mayornan tur clase di exito y perseverancia den aña deportivo di 2023.
ORANJESTAD - Diadomingo anochi, Minister Endy Croes tabata na Aeropuerto Internacional Reina Beatrix pa yegada di delegacion di Aruba cu regresa di Curaçao cu e titulo di campeon den trefbal di Weganan Interinsular 2023. Ekipo di Colegio Felipe B. Tromp a derota Curaçao 3-2 den un final emocionante. Cu hopi alegria y entusiasmo e alumnonan di Colegio Felipe B. Tromp a ordo ricibi door di nan mayor-, amigo-, amistad- y maestronan di scol cu tabata warda nan cu blaas y flor. Despues di shete aña Weganan Interinsular entre e scolnan di Aruba, Boneiro y Curaçao ta tumando luga bek. Minister Endy Croes a indica cu hunto cu colega Minister di Enseñansa, Ciencia, Cultura y Deporte di Curaçao Sithree van Heydoorn y Diputado di Infrastructura y Deporte di Boneiro James Kroon a traha hopi duro pa cuminsa cu Weganan Interinsular bek y aña pasa den e luna di september a firma un acuerdo cu hunto lo trece Weganan Escolar Interinsular bek.
ORANJESTAD – E federacion local di futbol AVB (Aruba Voetbal Bond) a suspende hungadornan di e ekiponan di SV Alantico Deportiv y V Arsenal debi cu e hungadornan a bringa cu otro net prome cu fin di e wega. Tabata durante di e partido cu a tuma luga diahuebs ultimo 23 di maart entre S.V. Atlantico Deportivo vs S.V. Arsenal den Copa Division Uno, e referee mester a para e wega na di 82 minuut pa motibo di bringamento cu a tuma luga entre e hungadonan.
ORANJESTAD - Tabatin hopi factor contra cual tabata haci casi imposibel pa sigui cu e lesnan di Judo. E tabata mustra casi imposibel pa continua cu e deporte aki den e bario di Madiki, pero e esfuerso y determinacion pa cambia e situacion a haci cu awendia nos ta cla pa habri un centro di Arte Marcial - BUDO HALL - danki particularmente na un persona. Sr. Flavio Fayneyte tawatin un mision y vision su dilanti esta di trece bek e deporte cu ta na su curason. Cu hopi esfuerso y empeño el a logra di construi tres edificio pa arte Marcial. Tres edificio di cual uno a bin cla: esta e edificio pa practica Judo. Danki na algun sponser, ayudo di amigonan den forma di man na obra, conoci y amigo cu awendia e edificio ta cla. Den luna di april venidero e lesnan ta cuminsa. cu gruponan pa mucha y mas despues pa hende grandi.
ORANJESTAD - Federacion di Ahedres di Aruba (FAA) a organisa nan Copa Himno y Bandera 2023 na nan cede na Royal Plaza recientemente. Un torneo segun FAA cu tabata riba un nivel hopi halto, cu a conta cu un total di 42 participante, 24 hubenil y 18 den categoria Open.
KIGALI – Despues di e edicion di mas cortico di Copa Mundial di Futbol di e siglo aki (aña pasa), ta sigui esun di mas largo na 2026. Por lo menos 48 pais lo debate na Merca, Mexico y Canada pa e copa. E cambio a keda anuncia durane e congreso di FIFA den e capital Ruandes Kigali e siman aki. Un total di 16 grupo di tres mester a bin, pero a cambia esaki pa 12 grupo di 4 pais unda cu e miho dos di cada grupo plus 8 di e mihor number 3 ta sigui. Y esaki den combinacion cu un extra rond di knock out. Esey ta nifica cu lo hunga 104 wega reparti riba 40 dia, esta un luna y 10 dia, envez di un luna. Mientrastanto diahuebs awor lo re-eligi e actual presidente Gianni Infantino.
ORANJESTAD – E delegacion di Aruba a bolbe bek cu 12 medaya durante Weganan Interinsular na Boneiro. Manera ta conoci, durante fin di siman, a tuma apertura di Weganan Interinsular na isla di Boneiro. Despues di 7 aña e torneo escolar ta bek. E meta di Weganan Interinsular ta pa stimula union y competencia cu sigur ta importante pa desaroyo di nos hobennan. Aruba, Boneiro y Curaçao a participa den e toreno escolar. Presidente di Parlamento, mr. Edgard Vrolijk a representa Minister di Deporte Endy Croes na e apertura di Weganan Interinsular 2023. Un ceremonia di apertura bunita y colorido yena di energia y positivismo. Delegacion di Aruba a biaha cu 16 atleta di cual 8 a participa den e disciplina di ahedres y 8 a competi den e deporte di dam. E hobennan a pone Aruba su nomber briya den e toreno escolar. Delegacion di Aruba a logra un total di 12 medaya. Den e disciplina di dam Xyon Jacobs a logra conkista medaya di oro pa Aruba. Weganan Interinsular ta continua dia 21 di maart na Curaçao den e disciplina di atletismo y trefbal. Dianan 21, 22 y 23 di april, Aruba ta cede di Weganan Interinsular 2023, unda ta organisa e competencia den e disciplina di volleyball y futbol. Minister Endy Croes a felicita e atletanan cu nan excelente prestacion na Weganan Interinsular 2023 y alabes a gradici IbiSA, coach y mayornan pa sostene nan yiu den nan deporte faborito. E delegacion a bolbe Aruba diadomingo atardi unda cu nan a keda ricibi pa e mandatario di deporte na aeropuerto.


text:
KRALENDIJK – Tourism Corporation Bonaire (TCB) a yama Amado Vrieswijk bon biní bèk na nos isla dia 29 di sèptèmber 2021.
Amado Vrieswijk a partisipá na Kampionato Oropeo Freestyle 2021 na Rhodos, Gresia i a gana e premio máksimo. TCB a yama nos Kampion bon biní ku un regalo komo muestra di apresio pa su entusiasmo i dedikashon na su pashon pa wentsùrf. Boneiru ta yama bo danki ku bo a pone nos riba mapa i bini kas bèk ku e título.
Amado a gana e título di kampion di e kompetensianan di European Freestyle ProTour Theologos 2021 ku a tuma lugá dia 13 di sèptèmber 2021 na Rhodos, Gresia. Awor Amado ta pa un siman bèk na Boneiru pa rekargá i despues e lo kontinuá ku su treinen na Hulanda pa partisipá den klase olímpiko durante e siguiente evento na Fransia for di 22 te 28 di novèmber 2021.
Representantenan di TCB a yam’é bon biní na su yegada na aeropuerto i a entreg’é un obra di arte trahá lokalmente.
Pabien Amado! Boneiru ta orguyoso di bo.


text:
Departamento di Obra Publico ta informa pueblo di Aruba en general y specialmente nos automobilista- y peatonnan tocante e construccion pa pone tubo pa mehora e collector riool entre Costa Linda y Screaming Eagle Restaurant na J.E Irausquin Blvd.
E construccion pa mehora e collector riool entre Costa Linda y Screaming Eagle Restaurant lo keda cla den dos fase.
Den e prome fase lo coba den e trottoir pa pone e tubonan for di O Condominion te cu Screaming Eagle Restaurant, sigui pa e siguiente fase cu ta e construccion pa pone tubo den e median.
E trabaonan aki a cuminsa caba riba dialuna dia 14 di november 2022 y lo tin un duracion di 30 dia di trabao.
Nos lo mester cera e caminda parcialmente na haltura di e parkeerplaats na altura di Coco Loco y tambe na e crusada di Screaming Eagle Restaurant pa por haci e crusada y e conexion necesario.
Den transcurso di e simannan cu ta bin nos lo informa riba e progreso di trabao y e fecha nan exacto di ceramento pa e trabao nan lo mester tuma luga. En conexion cu esaki Departamento di Obra Publico ta haci un peticion na tur peaton y chauffeur di auto pa tene cuenta cu e trabao nan cu ta tuma luga pa cual nos ta pidi tur automobilista, hotel negoshinan y e otro usuarionan, comprension y disculpa pa cualkier inconveniencia cu e trabao nan por ocasiona.


text:
Aeorpuertonan por ta luganan hopi straño. Fuera di mester pura y semper ta atento pa bo yega bo destinacion, nan ta representa un sorto di ‘no mans land’ caminda bo mester warda pa oranan largo.
Cierto aeropuertonan por contra cualkier reto – The Butterfly House & Cactus Garden na Singapore su aueropuerto ta un di e miho ehempelnan – otronan no por ofrece e mesun tipo di servicio segun Times of India. Aworaki, pilotonan ta lagando e publico sa cua luganan nan mester evita den un serie di postnan online riba e pagina di web Reddit.
E lista di aeropuerto cu nan tin ta lo siguiente:
1.Los Angeles (LAX), US
”Tin construccion tumando luga tur caminda, semper e ta un desaster pa cana rond”,
un usuario di Reddit ta bisa.
2.Kathmandu (KTM), Nepal
No tin mucho seguridad, y otronan ta keha cu esaki por ta un di e pio aeropuertonan na mundo.
3.Paris Charles De Gualle (CDG), France
E aeropuerto aki ta conoci di ta e di 2 aeropuerto di mas druk na mundo.
Un usuario ta bisa ”Nunca bay e aeropuerto aki si bo no kier keda pega eynan pa 1 siman”
Por lesa mas aki: Times Of India


text:
Turismo
Pa loke ta trata “Turismo” pa aña 2020 lo enfoca riba diversificacion. Diversificacion di nos Mercado turistico ta primordial pa aña 2020, unda e atencionlo ta riba turistanan di Merca pa enfoka riba otro estadonan di Merca y mas aun riba pais nan manera Reino Britanico, Peru, Brazil y Argentina. Ministerio Di Turismo conhuntamente cu ATA a crea un plan pa atrae mas bishitantenan afluente na nos Isla cual ta crea un entrada anual di >USD150K pa pais Aruba garantisando mas entrada pa nos economia.
E mehoracion den Calidad di e “producto turistico di Aruba” lo keda un punto importante den maneho di Ministerio di Turismo. Den cuadro di e mehoracion di e “producto turistico di Aruba” lo drecha tur e areanan di beachnan mas bishita y lo percura pa esaki ta mas atractivo y bunita pa nos bishitantenan, alabes brindando facilidadnan pa por haci e beachnan mas accesibel. Lo continua cu e exitoso Island Festival den 2020 y tambe lo keda sostene e Famoso “Aruba Beach Tennis Open”. Lo introduci proyectonan manera “Food Truck Festival” cu Celebrity Chefs y invitadonan special. Tur esaki lo wordo presenta den un all new “tourism-based tv-show” transmiti den tur plataforma di media rond mundo. Por medio di e maneho menciona Ministerio di Turismo, Salubridad Publico y Deporte ta amplia e producto turistico Aruba, cu diferente proyectonan creativo pa asina ta mas atractivo pa diferente “niche” di bishitiantenan
- E mehoracion den Calidad di e “producto turistico di Aruba” ta I lo keda un punto importante den maneho di Ministerio di Turismo, Salubridad Publico y Deporte pa aña 2020.
- Diversificacion di nos Mercado turistico ta primordial pa aña 2020, unda e focus lo ta riba turistanan di Merca y mas aun riba pais nan manera Reino Britanico, Peru, Brazil y Argentina.
- Tambe den nos Mercado di turismo mas grandi cu ta Merca, lo pone mas enfoke riba estado nan mane Denver, Colorado y otro area nan cerca di e rivier nan grandi na Merca.
- Asina ey Ministerio di Turismo, Salubridad Publico y Deporte lo reduci e riesgo financiero di keda mercadia den mes un areanan y paisnan.
- Den cuadro di deversificacion Ministerio di Turismo, Salubridad Publico y Deporte hunto cu ATA y partnernan Internacional di consultancy a crea un plan pa atrae mas bishitante nan afluente na nos Isla.
- E bishitante afluentenan aki ta crea un entrada anual di >USD150K pa pais Aruba y sigur kier amplia esaki mucho mas y asina garantisa mas entrada pa nos economia.
- Hunto cu e mehoracion di nos “producto turismo” lo drecha I upgrade tur e area nan di beach nan mas bishita na Aruba cu ta entre otro Baby Beach, Savaneta, Lagoen y Bushiri, pa asina hasie mas atractivo y bunita pa nos bishitantenan y alabes brinda facilidadnan pa por hasi e beach nan mas accesibel.
- Un proyecto cu sigur ta aporta na e crecemento I deversificacion ta e prome den su estilo cu ta un “professional mountan-bike course” na e parti di costa-panort di Aruba.
- E proyecto aki lo stimula un creacion di un Mercado turistico nobo di “extreme-sports” na Aruba cu lo habri hopi oportunidad pa mas crecemento economico.
- Asina Ministerio di Turismo, Salubridad I Turismo ta amplea e “producto turistico Aruba”, cu diferente proyecto nan creativo pa asina por ta mas actractivo pa diferente “niche” di bishitiantenan.
- Tur esaki lo wordo presenta den un all new “tourism-based tv-show” transmiti den tur plataforma di media rond mundo.
- Ministerio di Turismo, Salubridad Publico y Deporte sigur lo keda sostene e Famoso “Aruba Beach Tennis Open” cu ta y un exito cu nos turistanan y sigur por amplea e “niche” aki di deporte turistico pa Aruba aun mas.
- Aña 2020 lo sigui cu e exitotoso “Island Festival” cu un bunita show cultural, musica y cuminda local, un evento yena cu color y alegria.
- Lo introduci un Internacional “Food Truck Festival” cu Celebrity Chefs y invitado nan special, unda tur hende por disfruta y pasa un rato agradabel cu hopi entretenimiento.
- Asina aki e aña 2020 lo ta yena cu color, energia y alegria.
-
- Aruba Ports Authoroty N.V. (APA NV) lo bai ta na cabes di un projecto integral di deseño urbano pa Oranjestad yama “Port City Oranjestad” cu ta keda den e tereno di APA NV .
- E fase di ehecucion ta proyecta pa aña 2020.
- Cu e plan aki y invercionnan hasi di parti Ministerio di Turismo, Salubridad Publico Y Deporte lo duna un impulso economico adicional na Aruba.
- Tur esaki ta unicamente posibel ora invercionistanan Internacional y local tin confiansa den nos pais y su gobierno.
- Den e “masterplan” aki ta inclui 2 Boutique Hotels, algun “condominium complex” y un “conference center” cu tur facilidad y instalacionnan necesario.
- Nos centro di cuidad lo haña un upgrade pa asina sigui mehora nos pais y hasie atractivo pa nos bishitantenan.
- Lo sigui concentra pa atrae mas turista afluente y lo brindanan un waf chikito (jachthaven) na playa pa asina nos bishitante nan cu tin yate por fasilmente mara esaki nan eynan y por gosa di servicio amabel di nos hende nan riba nos dushie Isla y forma parti di ingreso economico pa comercio.
- Hunto cu e upgrade di nos centro di cuidad ta e renovacion di e “cruise terminal”.
- Esaki lo conose un modernisacion pa asina garantisa cu e “cruise” experience lo ta uno “top of the line!”.
-
- Na aña 2019 a cuminsa cu e projecto “Gateway 2030” di Aruba Airport Autoroty NV (AAA NV).
- E projecto importante aki ta encarga di expande e capasidad di nos Aeropuerto actual cu tin un rol di sumo importancia pa economia di no pais.
- Paralelo na “gateway 2030”, Ministerio di Turismo, Salubridad Publico y Deporte hunto cu Aruba Tourism Autority y AAA NV pa medio di “Airlift Committee” ta trahando duro pa logra extra vuelonan pa Aruba di otro destinacionnan y pais nan rond mundo.
- Sigur nos por mira un progreso pa aña 2020 den turismo y un “boost” economico.


text: ORANJESTAD: Dialuna ultimo, durante conferencia di prensa di Gobierno di Aruba, Minister Endy Croes a elaborariba e renobacion di e cancha di basketball na Village. Etrabounan ta tumando luga aunke den tempo dificil. E cancha di basektball ta wordo uza pa e muchanan di e bario. Ultimo biaha cu e cancha di basketball a wordo renoba tabata na aña2009, lamentablemente durante 13 aña e cancha no a hayaatencion. Minister Endy Croes a indica cu bishita e bario y papiando cu hendenan den bario a sinti cu e ta un gran necesidad pa renoba e cancha di basketball cu a birapracticamente un ruina. Durante e prome siman di februari a cuminsa cu e renobacion. Lo bin heki nobo, e vloer ta wordocompletamente drecha haci ful moderno, hutnan rond lo wordo drecha, lo pone luznan LED cu ta traha cu sistemasolar pa por garantisa cu tin suficiente iluminacion. Asinabrinda mucha y hobennan di e bario e oportunidad pa porpractica deporte y keda activo.


text:
KRALENDIJK – Gezaghèber Edison Rijna a haña invitashon pa hiba palabra na e World Conservation Congress ku e union internashonal pa protekshon di naturalesa IUCN ta tene for di 3 te ku 11 di sèptèmber na e siudat franses Marseille.
Un biaha den kuater aña riba inisiativa di IUCN lidernan polítiko, trahadónan di maneho, sientífikonan, empresarionan i protektornan di naturalesa di henter mundu ta bini huntu pa papia ku otro tokante importansia di medio ambiente natural pa kalidat di bida na mundu. Oradornan na Marseille ta entre otro e presidente di Banko Sentral Oropeo Christine Lagarde i komisario di Union Oropeo Frans Timmermans.
Durante e kongreso Stinapa, den koperashon ku Dutch Caribbean Nature Alliance (DCNA) i e komité hulandes di IUCN, ta organisá un simposio tokante protekshon di naturalesa na Hulanda Karibense. Gezaghèber Rijna a aseptá e invitashon pasobra e kongreso ta ofresé un oportunidat úniko pa presentá e konsepto di Blue Destination riba un podio internashonal i pa hasi kontakto ku partidonan ku por sostené Boneiru ku realisashon di esaki. Pa e motibu akí gezaghèber Rijna lo hasi uso di su presensia na Marseille pa tene kòmbersashonnan eksploratorio ku posibel partnernan di koperashon.
Debí na entre otro kresementu di poblashon i desaroyo ekonómiko, mundialmente naturalesa ta bou di preshon. Pa enfrentá e menasanan a bini ku e asina yamá ‘inisiativa 30×30’ ku e intenshon pa na aña 2030 ofresé por lo ménos 30% di tur ekosistema riba tera i bou di awa protekshon legal kontra mas daño.
Ku Parke Nashonal Washington-Slagbaai i Parke Marino ya kaba Boneiru ta kumpli ampliamente ku e 30% ei, pero pa Kolegio Ehekutivo i e organisashon di naturalesa Stinapa esaki no ta un motibu sinta ketu: nos naturalesa na Boneiru tambe ta sufri bou di kontaminashon i kambio di klima.


text:
Fuente i artíkulo original: Associated Press
Segun un artíkulo skirbí i publiká riba 17 di novèmber pa korespondiente Joshua Goodman den kolaborashon ku Dick Drayer di Associated Press (AP) un kompania ku sede na Houston i un otro ku ta pèrtenesé na dos siudadano Merikano lo ta yudando Venezuela desviá sanshonnan Merikano i klandestinamente transportando miónes na produktonan petrolífero riba un tènker di orígen Iraní.
E intento pa desviá e sanshonnan ta konsentrá na refineria Isla i e terminal di Bullenbaai ku a sirbi te 2019 komo parti di operashonnan di e kompania estatal Venezolano PDVSA.
Riba 28 di sèptèmber e tènker ku bandera di Togo Colon a deskargá alrededor di 600 mil barí di fuel oil na e terminal di Bullenbaai ku ta operá pa Caribbean Petroleum Refinery, propiedat di 2 Merikano di desendensia Venezolano.
Na yegada di e barku Colon CPR a deskribí e akonstesimentu den un komunikado di prensa komo un momento históriko. Mas aleu e komunikado ta informá ku ta trata di e promé entrega despues di reaktivashon di e terminal, ku su kapasidat di 7 mion barí di produktonan petrolífero.
Segun AP e komunikado no ta menshoná e orígen di e fuel oil i e barku en kuestion den e aña tras di lomba a navegá eksklusivamente entre hafnan Venezolano. Segun datonan di GPS, e barku Colon a mara dos dia promé ku su yegada na Bullenbaai na Amuay, sede di e refineria mas grandi na Venezuela.
AP ta skirbi mas aleu ku e transporte ta parse di ta violando e pensamentu tras di e sanshonnan Merikano riba Venezuela. Sanshonnan ku a keda imponé den 2019 den un intento pa buta preshon riba gobièrnu di Nicolás Maduro pa retirá.
Tin insufisiente sosten finansiero pa Venezuela di paisnan den e parti aki di mundu i pa e motibu ei PDVSA ta buska rekurso na alternativanan via transakshonnan kada bes mas kompliká pa tòg por eksportá produktonan petrolífero.
Te ku resien hopi di e transakshonnan aki tabata tuma lugá ku deskuentonan enorme via kriptomonedanan di oligarkonan na Rusia, asina yamá “shell companies” na Hong Kong i tènker fantasma ku ta paga tur ekipamentu ku ta fasilitá lokalisashon via sistemanan GPS di Merka.
Kòrsou, komo parti di Reino Hulandes ku ta atendé direktamente ku su aliado Merka, te asina leu a sigui e sanshonnan Merikano. Komo ehèmpel AP ta referí na e okashon ku RdK a konfiská inventario di PDVSA despues ku esaki su kòntrakt a kaba na 2019. Esei pa por a paga kompanianan Merikano ku a keda perhudiká pa PDVSA.
Segun Marshall Billingslea, un èks funshonario di Treasury Department na Merka ku a yuda stipulá e sanshonnan, Kòrsou lo ta kontando ku e maneho ménos severo i aserkamentu di presidente Biden den direkshon di Venezuela. E relashon entre e dos paisnan no tabata masha amikal bou di Biden su antesesor Donald Trump. Bou di Trump a konhelá e assets di sigur 140 persona rondó di Nicolás Maduro i tambe a menasá ku medida kontra kompanianan internashonal ku ta hasi negoshi di petroli ku Venezuela.
Presidente Biden di otro banda no a imponé sanshonnan adishonal for di dia ku su gobièrnu a instalá. Biden a te asta primintí di lanta algun medida si Nicolás Maduro garantisá mas libertat i elekshon liber a kambio.
Den Billingslea su palabranan: “They’re flouting the sanctions because they know under this administration there are no consequences.”
Treasury Department, e instansha ku ta manehá e sanshonnan, no a reakshoná riba e artíkulo di AP.
E sanshonnan Merikano ta diseñá pa opstakulisá negoshi ku PDVSA. E medida ei ta bira sinembargo kada bes mas difísil di implementá ora ku un transporte di krudo pasa lihé di un doño pa otro i di un transportadó pa otro. Di e forma ei ta bira difísil interseptá PDVSA komo benefisiario final di un benta riba merkado internashonal.
Segun dokumentonan interno di PDVSA, e kompania a bende e karga transportá pa e barku Colon den sèptèmber ku United Petroleo Corp, un kompania registrá aña pasá na Panamá. Remarkablemente e aña aki United Petroleo Corp ta menshoná komo e di dos kliente mas importante di PDVSA e aña aki. Segun e dokumentonan tin na total alrededor di 400 mion dòler na faktura habrí di produktonan bendé. AP a risibí e dokumentonan di fuentenan ku kier a keda anónimo.
PDVSA tampoko no a reakshoná ofisialmente riba un petishon pa komentario di AP.
E karga ku Colon tabata transportá a keda entregá pues na Bullenbaai den kolaborashon ku Caribbean Petroleum Refinery.
E kompania aki a registrá na Kòrsou na yüni di e aña aki i ta inkluí den su lista di direktornan e komersiante Merikano di desendensia Venezolano Raul Herrera. Un holding ku ta karga e mesun nòmber ta inkluí den su direktornan Luis Giusti, kua ta otro Merikano di desendensia Venezolano ku tabata CEO di PDVSA ora ku Hugo Chavez a keda elegí den 1998.
Ora a puntra Patrick Newton, direktor interino di Refineria di Kòrsou, si e petroli tabata originá di Venezuela, Newton a kontestá ku RdK ta kumpliendo ku e sanshonnan Merikano i ku e kòntraktnan di e kompania mester kumpli ku esaki tambe.
Herrera a bisa na su kompania tabata solamente pèrmití warda e petroli pa e doño di e karga kua el a indentifiká komo Knob Trading SA, un kompania registrá na Panamá, ku un ofisina na Houston segun nan website.
Herrera, ku segun AP tin un consultancy di fiansa na Miami tambe, a deklará ku “no ta operando ku produktonan Venezolano.” Caribbean Petroleum Refinery no ta propietario ni bendedó di e karga.
Giusti tampoko no a reakshoná riba preguntanan di AP. Tampoko no a bin un reakshon di Knob Trading na Panamá. Ora ku AP a tuma kontakto ku e kompania, e persona ku a kue telefòn lo a sera esaki den nan orea.
Segun AP no ta konosí kiko a pasa ku e petroli despues ku el a yega Kòrsou.
Pero un luna despues a resultá ku tabatin intentonan pa rebendé 1 mion barí ku e deskribí komo “Bullenbaai Fuel Oil” — loke ta remarkabel konsiderando ku Kòrsou no ta produsí fuel oil. Pero ta esei tin pará den un sertifikado di Caribbean Petroleum Refinery emití dia 29 di òktober pa Caribbean Petroleum Refinery. AP ta disponé di un kopia di e sertifikado di un komersiante den sektor petrolífero ku a haña un ofèrta di un bendedó ku ta traha ku Knob na Panamá. E fuente aki kier a keda anónimo pasobra e no ke keda idektifiká komo entidat ku ta evadí e sanshonnan Merikano.
E sertifikado lo a keda prepará pa Frank Verhoets, managing director na Caribbean Petroleum Refinery. Segun Herrera sinembargo no tin ningun hende ku e nòmber ei ta traha na e kompania i ku e dokumento ta un falsifikashon.
E artíkulo di AP ta finalisá ku un sitashon di Herrera ku a bisa ku “desafortunadamente tin hopi falsifikashon i informashon engañoso ta sirkulá den su industria.”


text:
Edwin Duijneveld ta consehando y siguiendo di cerca loke ta e tres Arubianonan, cu na e momentonan aki ta na Venezuela, despues cu nan a sali y bay busca drechi di Pau Martijn y señalnan cu lo a drenta for di area di Venezuela y Colombia na frontera.
A menciona cu nan tabata banda di Castillete. Ta papia cu a detene nan. Diferente informacion riba caya, pero awe, den un forma oficial, Edwin Duijneveld a splica Aruba kico ta loke a sosode cu e tres personanan aki. E tin e contactonan cu Venezuela, e ta representa e famia na Aruba di e piscadonan aki cu a sali pa busca drechi di Pau Martijn den direccion di Venezuela cu Colombia.
Sigur nan ta na bida, segun Edwin Duijneveld. Door cu tres cabayeronan aki a keda pega na Venezuela y a dicidi pa laga sa kico precies ta pasando pa evita cu tur e rumornan ta sigui y rumornan cu absolutamente tin di nan cu no ta berdad y hasta por haci daño na e tres personanan aki.
Lamentablemente Pau Martijn ta perde riba lama pa un tempo caba y for di diadomingo caba, a tende cu lo a haya un curpa cu tabata drief dilanti di costa di Colombia. Nan a dicidi di bay wak kico ta kico y si di un of otro forma, yuda nan amigo y e famianan di Pau Martijn.
Pero ora nan a sali dialuna mainta, dado momento nan a yega dilanti loke nan a kere cu ta costa di Colombia, banda di Castilletes. Eynan lama tabata basta bruto. Un piscado a guia na paden. Ora nan tabata paden, nan a wordo ricibi hopi bon pa e piscadonan. Nan a haya cuminda, nan a sinta combersa, nan a haya un telefon pa bisa famia na Aruba cu nan ta bon.
Pero dado momento Guarda Nacional di Venezuela a yega riba nan y eynan a ripara cu nan no ta na Colombia, sino na e parti di Castilletes di Venezuela. Logicamente eynan a wordo cuestiona y mester a clarifica dicon nan ta eynan y kico. A detene nan pero nunca a wordo cera. Nan no tabata por a move di e luga. Dado momento investigacion a wordo haci riba e boto pa droga, cual a sali bon. Logicamente nan no ta bay haci nada di eseynan. Eynan nan tabata cla cu Guardia Nacional y nan tabata wak si nan por a bay bek Aruba cu boto.
Tramitenan mester a tuma luga, mirando cu nan no por a regresa. Nan a wordo entrega na Guarda Costa. Nan mester a bay Maracaibo, mirando cu nan a wordo avisa cu nan mester wordo scucha apart. Diabierna laat, a mira si por a bay Maracaibo, pero esey no a tuma luga.
Diasabra a bay Maracaibo. Un di nan a bay riba nan boto cu dos hende di Guarda Costa di Venezuela y dos di nan a bay riba e voto di Guarda Costa. Una bes eynan, nan a wordo interoga un biaha mas separa, pero ningun momento nan a wordo deteni. Nan ta den libertad y nan por move.
Sinembargo, nan ta indica cu nan no kier bay Aruba sin nan boto. No kier lage atras zomaar. Cierto tramitenan tin cu tuma luga, mirando cu e frontera entre Aruba y Venezuela oficialmente ta cera.


text:
Proseso Investigativo (Opsporing)
E proseso investigativo ta konserní tur aktividat ku ta dirigí riba solushoná delitonan pa yega na un kastigu penal.
Motibu pa hasi un investigashon por ta ku polis a konstatá un akto kastigabel òf tersera a mèldu òf a denunsia un echo kastigabel, pero tambe informashon ku ta base di sospecho di un echo kastigabel.
Servisio di Recherche i Informashon (Recherche & Informatie Dienst) den Kuerpo Polisial Kòrsou ta hasi distinshon den:
- Kriminalidat Hopi Frekuente (Veel Voorkomende Criminaliteit – VVC)
- Kriminalidat Lokal Severo (Lokaal Ernstige Criminaliteit (LEC)
- Kriminalidat Pisá (Zware Criminaliteit – ZwaCri).


text:
Bayendo pa algun luna caba Departamento di Agricultura, Cria y Pesca Santa Rosa ta hayando diferente keho di personanan cu ta hayanan cu problema di Slak. Nan ta especienan peligroso y invasivo y por causa daño na bo cultivo manera nos a yega di experencia. Santa Rosa mes no por y hasi mucho na momento cubo hayabo den un situacion asina di invasion. Ta simplemente nos por guiabo ccu un conseho y tambe nos tin foyeto cu tur informacion kico abo por hasi pa soluciona e problematica aki.
Nan ta invadi varios mata di fruta y berdura y por caba cu esakinan den algun dia. Nan por causa un daño enorme matanto bo cultivo debi cu nan ta keda bou di e matanan y chupa tur nutriente y hasi e fruta of berdura bira preto y asina e por caba cu tur cos.
Slaknan ta organismonan terrestre, aquatico y marino di un solo curpa/musculo cubri cu slijm, sin weso aden, sin pia defini. Pa e foyeto aki ta desconsidera esnan marino. For di nan cabes por sali dos pa cuatro pui. Por hayanan cu of sin cocolishi, manera esun dilanti ariba e foyeto aki. Dentro di esnan cu cocolishi por haya esnan cu na e parti abou patras di nan curpa tin un pida cocolishi pa tapa e orificio di e cocolishi y otronan sin esaki. Slaknan ta nocturno y por come casca of foyo berde of seco, carni bibo of di bestia morto, un combinacion di esakinan y nan por come otro. Den tempo di secura nan por hiberna. Slaknan ta macho y hembra alaves. Ora di paria nan ta pega cabes di un cu rabo di e otro. Despues cada un por pone webo. Segun Hovestadt (2017), Aruba tin 18 sortonan di cuanan nan habitat preferi ta e areanan rico na calichi. Di nan ta e Slak di Calacuna, Cerion uva, ta hopi mira y maske endemico na e islanan ABC, pa Aruba e ta un re-introduccion di e ultimo 800 añanan. Di e otronan e Brachypodella arubana, Neosubilina scopulorum y Hojeda vanattai, mas e Cistulops raveni arubana y Microceramus bonairensis arubanus ta haya na Aruba so. Aruba ta comparti Gastrocopta barbadensis hojeda cu Curaçao, Boneiro y Paraguay, Venezuela. Di e famia di Tudora Aruba tin dos rasa Tudora fossor arubana y canashitensis. E slak mas grandi indigena ta Drymaeus elongatus.
Slaknan Exotico Invasivo
Pa algun tempo caba por haya slaknan exotico invasivo na Aruba manera Allopeas gracile, Allopeas micra y Streptostele musaecola pero na 2011, 2014 y 2016 DLVV a constata presencia di e Giant African Snail (GAS), Lissachatina fulica, e Cuban Garden Snail, Zachrysia provisora y Florida Leatherleaf Leidyula floridana. Potencialmente por haya otronan cu ya ta na Curaçao y St. Maarten. Esun dilanti di e foyeto aki ainda falta pa identifica. Segun Robinson (1999), e aumento den e introduccion di especienan exotico ta debi na:
1.Expansion di e economia global cu por trece hopi productonan den container te for di Asia cu den nan via marino ta pasa Florida.
2.Aumento di e volumen di commercio, en espera di cua na 2016 Aruba a inaugura su waf nobo di Barcadera.
3.y tratadonan internacional di comercio manera e World Trade Organization cu ta regula y facilita movemento di biennes.
Maneranan di entrada
Aunke spera den productonan di horti- y agricultura tambe por spera slaknan exotico invasivo ariba y den containernan di carga, mosaico pa cas, equiponan militar, di aquaria y otro productonan pero tambe introduci cu intencion. Aruba ta carece di restriccionnan di carantena mas no tin autoridad official pa inspecciona ni combatinan. E potencial limita di agricultura local lo ricibi efecto negativo, especienan nativo lo haya impacto contrario y e establecimento di slaknan exotico lo crea un reserva pa exparsimento leu ora cu Aruba exporta su mesun productonan afo. Asina na 2016 un cunukero a reporta molester di Allopeas gracile, un di e invasornan di 1940, na su produccion. E invasornan por tambe fungi como portador di enfermedadnan humano y di cria.
Aruba conoce 18 sorto di slak di cuanan e Brachypodella arubana, Hojeda vanattai y Neosubilina scopulorum ta haya aki so.
Kico abo por hasi
Banda di tene un Jardin Crioyo unda e Chuchubi of Kododo por come cierto slaknan exotico (van Buurt, 2016) por tuma accionnan, manera aki abou describi, pa contenenan:
1.Tira bista den serena cu flashlight. Revisa matanan ornamental of den potchi, mira pa foyo y stamnan cu marcanan di raspa of scrap. Mira tambe pa rastro di slijm y/of sushi di bestia den sliertnan largo. Den dia slaknan por ta scondi abou di objetonan na suela, mosaiconan warda, den troncon of den potchi di mata unda tin humedad.
2.Establece e sorto. Aruba conoce 18 sorto di slak, mayoria cu cocolishi di cuanan e Brachypodella arubana, Neosubilina scopulorum y Hojeda vanattai ta haya aki so! Yama 5858102 of email info@santarosa.aw pa informacion. Slaknan exotico invasivo ta habita rond di hende, yega na hopi pa area y por transmiti enfermedadnan na hende, cacho y cabay.
3.Deshaci di slaknan exotico. Piki cocolishinan bashi cu handschoen di latex y hincanan bou di awa pa un rato, laga para un tempo pa mira si e slak ta sali afo. No benta slak bibo afo sino herbenan den bleki cu awa of mara den saco di plastic, benta den freezer pa un anochi y tira afo.
4.Usa quimico pero cuidao cu mucha of cacho. Pa combati slaknan exotico por usa metaldehyde of ironphosphate, quimiconan cu ta contene methylcarbide. Tin diferente marca cu por haya den liquido of granula, informa cerca bo compania di pest control. Strooi, basha esakinan unda ta mira slak so pero no unda mucha of cacho ta yega.
5.No transporta of move suelo of objetonan di unda a mira slak pa otro lugar of pafor di bo cura ya cu por tin (webo di) Slak ariba of aden.
Mira bon prome
Pa evita e impactonan ariba describi ta recomendabel pa combati slaknan exotico invasivo. Importante ta pa prome identifica e slak como tal. Hende mester conta cu e infantil di GAS por ta apenas 5.5 mm chikito. E slak exotico por lo general ta haya na hopi, activo, tambe den tempo di secura, ariba mata den potchi of ornamental den jardin. Si no ta sigur cu e slak ta exotico laga e para of informa na of saca un potret cu e telefoon digital y mail esaki pa info@santarosa.aw


text:
Diferente Artista di kalidat superior pa e di 4 edishon di Curaçao North Sea Jazz
Nada ménos ku Luis Miguel, The Roots, Raphael Saadiq, Los Lobos, Christian McBride Big Band, New Cool Collective i Esperanza Spalding Radio Music Society ta e promé nòmbernan konfirmá pa e di kuater edishon di CuraçaoNorth Sea Jazz festival. Ku e promé nòmbernan akí, e tradishon di CuraçaoNorth Sea Jazz ta kontinuá na un manera masha bunita. E organisashon ta den kontakto intenso pa kaba di konfirmá e diferente otro artistanan. Lo anunsiá nan den kurso di e lunanan benidero. Pa loke ta trata e konsierto grátis na Brionplein riba djaluna 26 di ougùstùs ya tin El Gran Combo de Puerto Rico konfirmá.
E kantante mehikano Luis Miguel ta un íkono den paisnan di habla spañó. Nan sa yam’é tambe El Sol. E tin numeroso premio riba su nòmber entre nan sinku Grammy i kuater Latin Grammy. E ta e úniko artista latinomerikano ku a yega di risibí na Merka platina pa dos álbum na spañó (Romance and Segundo Romance). Mas importante ainda, e ta konosí pa su aktuashonnan bibu loke nos por bai eksperensiá fin di ougùstùs.
The Roots ta un di e promé asina yamá ‘live hip-hopacts’ ku músiko mes en bes di tokadisko i pa no papia mes den sírkulo di r&b, soul i funk. Aktuashon bibu di The Roots ta un eksperensia di bèrdat, yen di deskubrimentu original i nan ta traha hopi bes ku talentonan nobo i sorpresivo, no solamente na North Sea Jazz, pero rònt mundu!
E old-school soul ku Raphael Saadiq gusta interpretá, ya pa un par di aña ta den ‘spotlight’. Saadiq a laga tende di dje den añanan ochenta den soultrio Tony! Toni! Tone!. Despues di e éksito ei el a traha tras di kortina ku tur loke tabata zona dushi: The Roots, D'Angelo, Joss Stone, Stevie Wonder, asina por sigui nombra mas. Pero despues di e éksito di The Way I See It di aña 2008, fortunadamente e ta laga su mes stèm resoná atrobe.
Los Lobos ta muchu mas ku e hit enorme di nan La Bamba, ku nan a kosecha mundialmente na final di añanan ochenta éksito tras di éksito. E aña akí e banda ta kumpli 40 aña i nan tin kantidat di álbum i hit riba nan nòmber. Den zomer di aña pasá e banda a bini ku un edishon nobo di e álbum Kiki na honor di e binti aniversario di e álbum legendario akí di Los Lobos.Christian McBride ta bini Kòrsou ku su Big Band. E basista i kompositor influyente akí ya ta tokando pa binti aña un ròl importante den Jazz. El a yega di toka ku e grandinan aki na mundu manera Sonnie Rollins, Chick Corea, Herbie Hancock i Pat Metheny.
Un fiesta garantisá ta loke ta bai resultá ora e banda hulandes New Cool Collective subi esenario. New Cool Collective ta konsistí di saksofonista Benjamin Herman, guitarista Anton Goudsmit, drùmer Joost Kroon, perkushonista Frank van Dok i Jos de Haas, pianista Willem Friede, basista Leslie Lopez i trompetista David Rockefeller.
Esperanza Spalding dos aña pasá a gana un Grammy pa e Mihó Nobato i nan a proklam’é komo Artista di Jazz di Aña durante presentashon di Boston Music Awards. Un rekonosimentu estupendo pa e merikano ku a gana ku Chamber Music Society (2010) ademas di amantenan di Jazz tambe e grupo grandi di públiko. Radio Music Society, ku a sali riba merkado aña pasá, ta susesor di e álbum gloriá di Spalding i ku a konosé un variedat di artista invitá renombrá. Asina ta ku saksofonista Joe Lovano, rapper Q-Tip i e leyendanan di drùm Billy Hart i Jack DeJohnette nan tur ei a duna un kontribushon na realisashon di e disko.
Pa i durante e festival lo tin diferente presentashon riba nos isla di kua e promé ta konosí awor: El Gran Combo de Puerto Rico. E orkesta di Salsa últimamente a selebrá su di 50 aña di eksistensia i ta ser nombrá tambe komo e orkesta mas popular di salsa. Ku su presentashon esaki lo bira un fiesta enorme, djaluna 26 di ougùstùs riba Brionplein na Awasá.


text:
Mack ta mira accion den RSX
Deporte di Vela a continua na Puerto Velero
E deporte di Vela a continua awe na Puerto Velero. Mack van den Eerenbeemt so a mira accion awe den RSX. Desde inicio di e competencia nan, e biento y lama tabata na fabor di nos atleta, mirando cu e ta custuma cu e tipo di condicion nan aki. Awe den su dos careda nan, a logra e prome y segundo lugar respectivamente. Cu ta lag’e posiciona na prome lugar den su categoria.
Manjan un biaha mas lo tin competencia di Vela, cual ambos atleta den e disciplina aki cu ta Philipine van Aanholt y como tambe Mack van den Eerenbeemt lo mira accion. Keda pendiente pa mas informacion pa cu nos atleta nan aki na Barranquilla, Colombia.


text:
Death, be not proud, though some have called thee
Mighty and dreadful, for, thou art not so;
One short sleep past, we wake eternally,
And death shall be no more; death, thou shalt die.
Skohé for di John Donne su "Divine Poems", e promé 2 i último 2 frasenan di su poema imortal: "Death be not proud". E ta un di e poetenan metafisiko ku a biba di 1572 te 1631.
Pèrmití mi kombiná e pensamentu di John Donne su famoso poema ku e siguiente frasenan ku m'a skirbi pa e anunsio di morto di mi amigu Norbert, of Nòps, manera nos tabata yam'é:
"B'a kana piki rekuerdo di Otrobanda
pa dòrna nos bida k'e nostalgia di su pasado.
Awor bo mes a bira parti di su glorioso historia."
(Zwervend langs de paden van Otrobanda's verleden
heb je herinneringen opgeraapt om het heden te versieren.
Nu ben je zelf deel van haar bloemrijke geschiedenis.)
E introdukshon aki ta enfantisá e sentido di eternidat ku nos komo Kristian i hende kreyente ta asosiá ku bida & morto.
Ta den e kuadro aki mi ke papia riba nos amigu Nòps.
Nos a lanta den un Otrobanda den añanan 40 & 50, tempu ku Otrobanda tabatin mas o menos 8000 habitante for di
Awasá te na bario di San Mateo, inkluso Dòmi Abou & Juan Domingo.
Otrobanda tabata konosé diferente sup-bario, kada unu ku su mes karakter típiko. Nòps tabat mucha di Witteweg,
Kortijn, San Mateo, bin pariba bin topa ku Belvedère i "Seru di Otrobanda".
E bida den e bario dje tempu ayá tabata un meskla di alhun hende di moda, un klase media basta reimu i un mayoria di hende di menos rekurso. Bo tabata interkambiá ku tur sorto di rasa, koló & idioma, i sin konflikto, pasobra e gran mayoria tabata tene su mes na e reglanan invisibel, pero firmemente hankrá den e kustumber dje tempu ayá. Bo tabata tene kuenta ku bo bisiña, bo tabata mustra rèspèt pa hende grandi i fratu ku sùr tabata pone òrdu, i mayornan tabata purba di mantené e òrdu & disiplina aki tambe na kas. Famianan tabata bishitá otro, spesialmente durante dianan di fiesta, manera Pasku & Aña Nobo. Tabatin un sentido di konbibensia, di pertenesé, di ta forma un komunidat. Esaki ya a bin desaparesé den e último dékadanan, ora e famianan di antes a muda bai biba pafó di sentro di siudat, i hopi estrahero a bin konsentrá den e bario. E neglisensha di añanan '60 pa '80, tantu físikamente komo soshal- i kulturalmente, a duna inisio na un movimentu di parti di Otrobandistanan pa yuda e bario rekobrá su gloria di antes. Hopi a keda hasí I awor Otrobanda konosé hopi edifisio restorá i e kantidat di habitantenan a subi di apenas 1300 den e senso di '74 te ku mas o menos 4000. I e interés den e bario ta kresiendo.
E importansia di Nòps den henter e asuntu aki ta ku el a deskribí na un manera ekselente e Otrobanda dje tempu ayá,
su hendenan i e kustumbernan, di moda ku awe nos por tin un bon idea kon bida tabata den aña '30 te '60. Esaki ta
algu invaluable, pasobra e ta krea un kuadro ku awe nos por uza pa re-establesé & re-integrá e poblashon den e
Otrobanda di awe i mañan.
Ta pesei Nòps ta sigui biba den kurason di hopi Otrobandista, ku lo sinta su presensia den nos hanchinan, nos kuránan. Kisas, den nos pensamentu, nos por mirele kana rònt piki historia i deskribí Otrobanda ora mardugá parti poema riba e daknan dje bario, ora solo kima den sombra dje murayanan dje kasnan biew i kansá, ora den silensio di atardi promé ku sukuritu drenta, chuchubi kanta despedida te ora nochi tapa e bario ku e mistisimo di su presensia.
Pesei mi ta bisa, sosegá na pas, ruman, ora bo sigui biba den skochi di bo kerido Otrobanda.
Jopi Hart
Kòrsou. 2 di yüni


text:
For di centro di ciudad pa area hotelero y di pariba te panoord, Aruba completo ta afecta pa cantidad grandi di sangura. Xclusivo Online a contacta Gele Koorts Muskietbestrijding (GKMB) pa haya sa kico ta e maneho cu ta hibando pa contraresta e molester cu tin e potencial den bira otro menasa pa salud publico. Director di GKMB, Luis Tchong a indica cu durante ultimo par di siman e yamadanan pa e departamento a aumenta drasticamente, loke ta refleha tambe riba social media.
E plan di accion actual di GKMB ta pa atende tur yamada cu ta ricibiendo di ciudadanonan, registra e adres y despacha un unidad cu ta bay controla si e cas mes por tin algun criadero. Si esaki no ta e caso, ta tira bista riba bisiñanan y espacionan publico den e area. Riba pregunta di Xclusivo Online si tin un bario of barionan specifico cu tin hayando mas yamada, Tchong a indica cu e kehonan ta bin for di tur distrito.
E motibo principal di e cantidad grandi di sangura ta varios. Na prome luga tin e temporada di yobida frecuente cu no ta duna chens na e plas y otro cantidadnan di awa almacena pa seca riba nan mes. Tambe tin e hecho cu ainda no ta tur persona ta consciente di luga of obhetonan den nan cura cu por ta colecta awa y bira criadero.
Por ultimo, Tchong tambe a menciona e tendencia creciente den actividad di agricultura. Sea cu ta haci’e pa negoshi formal, entrada extra of como hobby, esnan cu ta planta ta probecha yobida pa warda awa den hemchi y barinan y no semper ta tapanan bon. Personal di GKMB a yega di haya hende ta warda aw ate hasta den freezer biew caminda a constata cu tabatin criadero.
Adicionalmente GKMB ta atendiendo brote di sangura registra na area di hotel tanto na e high rise, como low rise. Un di e puntonan aki ta e pas patras di South Beach Center caminda e awa no tin afvoer ni pisca cu por yuda combati e sanguranan dor di come e larva. Director di GKMB a splica cu ta fumigando na e areanan aki, mescos cu na Savaneta/Mangel Halto y Pos Chikito. E fumigacion ta tuma luga den ora trempan di mainta pa asina no crea un molester pa turistanan.
Xclusivo Magazine tambe a puntra GKMB dicon no ta haci uso di e truck di huma pa pasa fumiga den e diferente barionan. Riba esaki e director a duna di conoce cu tin varios motibo. Prome cu tur cos, e spuitmento di kimico tin su efecto negativo riba medio ambiente, mescos cu pa mascotanan, y ta mata solamente e sangura, pero no ta elimina e criaderonan; kier men e problema ta sigui. Por ultimo, e sistema aki ta traha contra e esfuerzonan di conscientisacion pa nos tur ta pendiente di e criaderonan rond di nos cas.
Tchong a indica cu GKMB su funcion original ta pa controla e criadero di sangura den areanan publico riba e isla. E ciudadano mester pone di su banda pa controla den su cura di cas y yuda combati criaderonan di sangura. “Tin biaha e por ta un simple coi hunga di mucha,” Tchong a bisa.
Pa GKMB e truck di huma ta e medida di mas drastico, emplea solamente ora cu ta registra un brote di malesa manera Dengue, Zika of Chikungunya. Si abo tin molester di sangura controla cu e criadero no ta den bo mesun cas. Tambe por yama GKMB na 585-3333.


text:
Awe merdia pa 2:00 pm, mescos cu tur diamars, Minister Presidente mr. Evelyn Wever-Croes tabatin un reunion cu Gobernador, pa delibera cu ne riba asuntonan pendiente y operacion general di gobierno. E siman aki, el a confirma cu el a caba di informa Gobernador cu Gabinete Wever-Croes II, debi na investigacion penal andando contra dje, cu a kibra tur relacion di trabou cu ex-Minister Eddie Briesen.
E ultimo aki tabata consehero di Minister Endy Croes. Di otro banda, Edison Briesen ta presidente di Refineria di Aruba (RdA), funcion cu e ta ocupa desde dia 18 di juli 2022. El a reemplasa primo di Minister Glenbert Croes, cu a reemplasa e ruman di e minister. Na final a acorda cu, den cuadro di transparencia y bon gobernacion, cu no ta bon pa tin ningun famia di e mandatario den e hunta di supervision. E ora a apunta ex-Minister Briesen den e funcion, mara na un pago mensual di mas o menos 3 mil florin pa luna.
“Mi ta lamenta cu un otro ex-minister ta envolvi den un investigacion. Pero manera mi a bisa semper, nos ta para pa integridad y nos a mustra esey den gobierno varios biaha. Nos a bin cu varios ley, nos a bin cu varios maneho. Mi a baha e gobierno anterior pa motibo di investigacion ora e partner den coalicion a bira un sospechoso, kiermen mi tin pleno confiansa den husticia y mi ta sigur cu nan lo sa di haci e investigacion aki y ami lo bisa ban laga husticia core su rumbo y manera mi a bisa semper: Esun cu comete algo cu no ta corecto, lo mester carga su responsabilidad. Esun cu haci algo malo mester sinta riba su blaar. Nos ningun ta den politica pa tene man riba cabes di ningun hende, ni con cerca nan por ta”, asina minister-president mr. Evelyn Wever-Croes a declara un rato pasa den un entrevista exclusivo para pafo di Gabinete di Gobernador di Aruba.
E prome mandatario ta nenga cu Eddie Briesen ta consehero di henter e gobierno aki. A reconoce si cu e ta den Hunta di Comisario na Refineria di Aruba (RdA) via Minister Glenbert Croes. Tambe e ta consehero di Minister di Enseñansa y Deporte, Endy Croes. Prome Minister a pidi ambos pa tuma accion y pa atende e asunto aki mesora. Nan por a scoge den convence Eddie Briesen pa sea e mes pidi retiro, sino lo retir’e!
Pa loke ta e relacion den coalicion, Evelyn Wever a subraya cu e tin tur confiansa den su partner, esta Partido Raiz y den e colaboracion entre ambos partido pa por goberna e pais. Cu sa tin diferencia di opinion, esey ta sosode den tur famia, pero nada particular cu mester desemboca den un problema. Siman pasa nan tabatin bon reunionnan y awe atrobe tabatin reunion di Conseho di Minister den masha bon ambiente.
Riba e pregunta cu si por a premira e investigacion Kwihi aki di antemano y cu kisas pesey a laga Chris Romero for di lista, e lider di MEP a contesta negativamente. El a corda tur hende cu Romero mes a opta pa keda for di lista ora cu el a nenga di acepta e number cu a dun’e pa eleccion di aña 2021. Tin un comision cu ta conseha e lider di partido y nan ta tene cuenta cu diferente criterio y a base di esey a opta pa baha Romero den number y posicion. Ora cu e no a acepta, a dun’e tempo pa pensa y recapacita y na momento cu esey no a sosode, a cera lista y continua sin dje.
Finalmente, Evelyn Wever-Croes a garantisa cu e mes no sa ainda kico e caso ta contene, ta den prensa el a tuma nota di e investigacion Kwihi. Pues, e no por a contesta nos pregunta cu si e no tabata sa di e contractnan dudoso cu su ex-colega a firma y si e no a topa cu e “dienstverlening overeenkmost” (DVO) cu mester por a pasa Conseho di Minister pa aprobacion. E prome mandatario ta nenga di sa ta di cua DVO ta referi na dje aki. Conociendo Ministerio Publico, si ta contractnan cu Conseho di Minister a aproba, tardi of trempan nan lo pidi Ministerraad pa facilita e contractnan aki y e ora numa lo haya sa ta cua DVO ta investigando awo. Te ainda no a yega na e crusada ey den e investigacion.
Tocante Eddie Briesen
Ing. Edison Briesen den pasado a ocupa un funcion den gerencia di Arubus. No a dura mucho cu Betico Croes a acerc’e y el a dicidi di drenta den politica.
- Na aña 1983 el a participa pa prome biaha riba lista di MEP y a logra 264 voto.
- Den eleccion na aña 1989 el a crece te na 492 voto personal y a drenta gobernacion, despues di algun luna ora cu Minister Daniel Leo a fayece. Desde dia 15 di augustus 1989 el a huramenta como Minister di Asuntonan Economico y Turismo di Gabinete Oduber 1.
- Den eleccion di aña 1993 el a subi te na 656 voto pero gobierno a cay un aña despues.
- Den eleccion di aña 1994 el a baha te na 396 voto.
- Tres aña despues, gobierno a bolbe cay y den eleccion di 1997 el a logra 537 voto personal.
- Den eleccion di aña 2001, Briesen a haya 673 voto riba su nomber, ora el a bolbe bira minister.
- Den eleccion di 2005, MEP a bolbe gana eleccion y el a haya 938 voto personal, su record den henter su carera.
- Den eleccion di 2009, AVP a gana eleccion su so y Briesen a baha na 559 voto.
- Mescos te den eleccion 2013 ora AVP a crece den resultado cu su votonan a baha te na 240 voto, cu tabata e record den menos cantidad di voto den henter su carera.
Durante Gabinete Wever-Croes I na aña 2017, Briesen a bira consehero di Minister Chris Romero y awo den e di dos gabinete e ta conseha Minister Endy Croes. E tabata tambe, te cu awe, presidente di Refineria di Aruba y a biaha na varios ocacion cu Minister Glenbert Croes riba misionnan di energia y refineria.


text:
TRABOUNAN NA LUSNAN DI TRÁFIKO NA KRUSADA ROMULO BETANCOURT/GUTIERREZ I GERARDINA
MINISTERIO KONSERNÍ TRÁFIKO, TRANSPORTE I PLANIFIKASHON URBANO
TRABOUNAN NA LUSNAN DI TRÁFIKO NA KRUSADA ROMULO BETANCOURT/GUTIERREZ I GERARDINA
PUBLIKÁ RIBA 09 YANÜARI 2023
Willemstad – Servisio pa Obra Públiko (OW) ta anunsiá ku riba djamars 10 di yanüari e kontratista DCG Services ta bai hasi trabounan na e lusnan di tráfiko na áltura di e krusada Presidente Romulo Betancourt Boulevard i Kaya Gutierrez i Gerardina. Esaki ta e krusada despues ku pasa área di Parera bayendo direkshon pa subi brùg, pa lora baha i drenta Punda.
Lo kambia e lusnan di tráfiko pa hasi nan lusnan LED. E trabounan ta kuminsa riba djamars 10 di yanüari i ta terminá pa djabièrnè 13 di yanüari. Lo traha entre 8.30am pa 11.30am di mainta, i di 1.30pm pa 4.00pm di mèrdia. Di e forma aki, ta minimalisá e molèster pa tráfiko.
Esaki ta enserá ku e lusnan di tráfiko aki lo ta for di servisio. Na momentu ku esaki ta e kaso, reglanan di tráfiko di un krusada ta vigente, i mester respetá bòrchinan di tráfiko.
OW ta pidi un i tur pa kore ku koutela durante e dianan aki i asina evitá aksidente.


text:
Kontaktá ABC
Bo tin pregunta tokante nos kompanía? Informashon, sugerensia òf kisas na bo opinión, bo por a eksperensiá algu desagradabel i bo ta deseá na pon’é na nos konosementu? Yena e formulario akí i primi riba "Send".
Adrès:
Ofisina prinsipal Industrieterrein Buena Vista z/n
Terminal Punda
Waaigat z/n
Terminal Otrobanda
Paris / Molenplein
Orario di ofisina:
Djaluna te ku djabièrnè
07:30 – 12:00
13:00 – 16:30
Djasabra i djadumingu será
Pago di utilidatnan
Na ofisina prinsipal di ABC na Industrieterrein Buena Vista ta fasilitá e kliente ku e siguiente servisionan adishonal:
- paga resibunan di servisionan di utilidat - Aqualectra, UTS, Selikor;
- paga servisio di TDS;
- paga pasashinan ku Inselair;
- rekargá òf kumpra karchi di telefòn di Chippie, Tilin i Digicel;
- i naturalmente kumpra SmartPass i Fun Miles.


text:
- Grandura di e cas y tereno;
- Unda e cas ta situa;
- Estado di mantencion di e cas.
Si bo ta desea, bo por haci uzo di intermediacion di un oficina di realstate pa cumpra un cas. Bo por haya un lista recien di casnan na benta den corant of den propaganda cu nan ta parti di cas pa cas. E ultimonan aki bo por haya tambe na supermercado of pomp di gasolin.
Ultimo añanan Aruba conoce e fenomeno di ‘condominium’. Esaki nan ta apartamento super luhoso cu tur servicio di hotel inclui. Hopi biaha, e bibiendanan aki ta situa den cercania di e beachnan di Aruba. Tene cuenta cu gastonan pa servicio ta halto.
Ora di cumpra y bende un cas, bo mester entre otro:
- Haci uzo di servicio di un notario;
- paga impuesto di traspaso na Servicio di Impuesto y Aduana (SIAD).
- Si bo ta interesa den un cierto cas y bo ta desea di haya mas informacion di dje. Bo por acudi na Dienst Landmeetkunde en Vastgoedregistratie.
Bo por haya hypoteca na:
- Banco comercial;
- Fundacion Cas pa Comunidad Arubano;
- Stichting Algemeen Pensioenfonds Aruba;
- Volkskredietbank.


text:
ORANJESTAD (AAN): Diabierna atardi, Cuerpo di Polis a informa cu despues di un investigacion di varios luna, dirigi riba 'afpersing' (blackmail) y participacion den un organisacion criminal.
Recherche di Santa Cruz (DAR-4) den colaboracion cu Fiscal di Ministerio Publico y Huez Comisario, bureau Financiele Onderzoeken di KPA (BFO) y Digitale Recherche di KPA a realisa dia 2 y 3 di maart 2023, 4 detencion y a haci entrada hudicial na 4 adres.
E persona nan deteni ta:
- Un hende muher di inicial A.M.T.M. naci na Republica Dominicana
- Un hende homber di inicial D.J.L.K. naci na Aruba
- Di dos hende muher di inicial Z.A.R.A. naci na Venezuela y e di dos hende homber di inicial A.R.G. naci na Aruba.
E grupo aki supuestamente tabata acerca victimanan cu insinuacion nan di gusta hende pa despues pidi video of portret di parti intimo di e victimanan.
Unabes cu nan a graba e victimanan 'den accion', nan ta menasa e victima nan di publica e grabacion riba social media si nan no paga.
Un cantidad relativamente grandi di victima a wordo identifica y miles di florin a wordo paga pa evita cu video of potretnan bergonzoso wordo publica riba social media.
Durante e ultimo entrada hudicial e bin encontra tambe un cantidad basta grandi di placa na efectivo y akinan a detene un otro homber di inicialnan D.E.S.M. naci na Venezuela pa labamento di placa.
E investigacion ta continua y no por descarta cu mas detencion lo tuma lugar. KPA y OM ta pidi comunidad pa no cay den e weganan aki di tentacion cu por conduci na 'sexting', pasobra bo tambe por bira victima. Evita berguenza y perdida di placa y no cay den e trampanan aki.


text:
Dialuna Parlamento lo reuni cu representantenan di Sindicato di Polis den e comishon fiho di asuntonan hudicial. Topico di agenda lo ta e desaroyonan actual den husticia. A base regular ta reuni cu diferente “stakeholders” den e cadena hudicial.
OVERTIME Y AO
Manera ta conoci recien e colegio di supervision a emiti un rapport den cual nan ta señala cu “overtime” ta halto den e departamentonan hudicial, manera entre otro Cuerpo Policial. Nos lo kier intercambia di idea cu Sindicato di Polis con nan ta mira e aspecto aki.
CANNABIS MEDICINAL
Tambe nos a tuma nota di un declaracion di e presidente di e sindicato den cual e ta vocifera su preocupacion pa loke ta cannabis medicinal y e trayecto di legalisacion. Mi ta haye sumamente importante pa scucha e preocupacion di e sindicato pa nos por tene cuenta cu e aspectonan cu nan lo elabora riba dje.
PA CONCLUI
Mescos cu den pasado nos a sinta na mesa pa yega na otro, manera tawata e caso riba protocol di RST, esaki no lo ta diferente. Lo nos tene pueblo informa di resultado di e reunion.


text:
Aruba
Varios mandatario di Corsou tabata presente pa Dia di Himno & Bandera di Aruba
Posted on 03/18/2023 4:23 pm AST | Updated on 03/18/2023 4:23 pm AST
ORANJESTAD – Manera ya ta custumber, riba dianan di fiesta di Aruba, varios dignitario di otro islanan ta bishita Aruba pa celebra esaki hunto. Den e caso e aña aki di celebracion di Dia di Himno & Bandera, varios dignitario di Corsou tabata na Aruba e fin di siman aki pa celebra tambe. Entre nan, a nota presencia di e.o. prome minister Gilmar ‘Pik’ Pisas, minister di finanza Javier Silvania, y parlamentario Thode. Potretnan cortesia di ministerio di Cultura y turismo.


text:
E talentoso Tanique lo participa den Festival Internacional na Republica Dominicana y ta habri caminda pa inclusion.
Chastity Kock-Hodge a introduci na e publico presenta na Casibari na e dama Tanique Chan, kende tin 18 aña di edad y cu a wordo corona e anochi ey como ‘Miss Teen Model Aruba 2022’. El a wordo instala cu su sjerp door di Maryorie Fernandes Pedra, kende ta docente na Paso pa Futuro, y e corona a wordo poni door di Marielena Tromp.
Pa prome biaha Aruba ta bayendo exterior pa busca e corona, y ta hiba un dama special pa competi.
Tanique ta bay demostra cu nos muchanan special tambe por, tambe ta inteligente, y tambe ta talentoso.


text:
AMSTERDAM – Presidente di OCaN Glenn Helberg ta baha riba término kòrtiku. Asina e kabesante di e organisashon antiano di mas konosí di Hulanda a laga sa. Helberg ta haña ku a bira tempu pa un bientu fresku.
“Awor mi ta den e fase di mi bida pa pasa e trabou pa otro hende”, Helberg ta bisa. Promé Overlegorgaan Caribische Nederlanders (OCan) mester buska un susesor adekuá. E eksigensha di mas grandi segun Helberg lo bira un hende ku no ta tuma e funshon di presidente pa karisiá su ego.
Mira bèk
Helberg ku ta sikiatro for di 2008 ta presidente di OCaN. E organisashon tin trinta aña kaba ta empeñá pa hulandes karibense na Hulanda. “Nos ta nifiká hopi pa nos komunidat na Hulanda. Nos a usa tur influensha polítiko ku nos tabatin disponibel. Wak kuantu be Tweede Kamer ta menta OCaN”, Helberg ta bisa mientras ku e ta mira bèk.
“Último añanan kada be nos a stroba ku gobièrnu hulandes a tuma medidanan diskriminatorio. Por ehèmpel nos a resisti lei di Bosman i e Verwijsindex Antillianen. Pero nos a lucha hopi duru tambe pa mas atenshon pa paternidat i pa akseptashon di homoseksualnan bou di antiano.”
Trabou intensivo
“Esaki no tabata djis hasi trabou di boluntario un ora pa siman, pero un trabou intensivo aseka. Esei ke men ku tin hopi kos ku bo no por hasi. E ta brua henter bo bida”, Helberg ta konta. Na aña 2013 e ta risibí un kondekorashon real pa su esfuersonan.
Helberg no ta kompletamente satisfecho ku su propio presidensia: “E kosnan ta kana manera nan ta kana, pero mi ker a logra mas si ta trata di nos hóbennan na Hulanda.” Helberg ke pa hóbennan hulandes karibense na Hulanda koperá mas ku e generashonnan mas bieu, pa asina un pasamentu di konosementu i sabiduria tuma lugá
Retiru
Awor ku supsidio di gobiernu a para, OCaN a hañ’é obligá di retirá su trahadónan. “Nos ta papia di trahadó ku un reda sosial masha amplio i ku masha hopi konosementu di komunidat antiano. Nan bal oro. Ta doloroso pa manda bo hendenan bai, pero tambe ta doloroso ku nos mester laga hende ku masha hopi sabiduria bai”, segun Helberg.
Outor John Samson


text:
Famia a wordu diagnostika cu demensia?
Un famia di bo a kaba di wordu diagnostika cu demensia? I bo ke sa kiko bo tin cu regla? I prepara bo famia pa e temporada cu ta bini?
Aki tin un par di teps
- Komparti e notisia di e diagnostiko cu bo famia. Asina bo ta evita cu hende ta interpreta lokual ta pasando robes.
- Stop di core auto. Si e persona hanja un aksidente kaminda e ta diagnostika cu demensia, seguro probablemente lo no kubri e gastunan
- Papia tokante futuro. Pensa riba traha un testament
- Tratamentu di demensia: no tin un cura pa demensia, pero cu e tratamentu apropia por frena e desarojo di e simtomanan i e baimentu atras di e mente. Pero si tin remedi cu por redusi un par di simtoma manera depreshon, temor of insomnia
- Tambe tin actividatnan cu por wordu hasi cu hendenan cu a wordu diagnostika cu tin un efekto positivo riba e kalidat di bida manera movimentu, logopedia i keda aktivo sosialmente
- Topa hendenan cu ta pasando den e mesun kos.
Ora cu e demensia bira pehor lo e persona tin mester di mas kuido si e ta bibando na kas ahinda.
Tin un par di solushon pa esaki:
- Buska un pasa dia.
- Tin e kurashi di pidi judansa na famia i konosinan
- Hasi adaptashonan nesesario pafo i den kas.
- Pidi judansa pa limpia kas i/of kuido na kas(thuiszorg)
- Sistemanan cu ta preveni cu e persona ta perde den kas
- Regla kuido pa remplasa esun ku ta judando aworaki
Bron: Alzheimer Nederland